Боши берк кўчадаги “ўйин” - hudud24.uz\nБош саҳифа Суд очерки Боши берк кўчадаги “ўйин”\nЎша куни Сабоҳат (исм-шарифлар ўзгартирилди) Сурайё қарз сўраб келганда, йўқ дея олмади. Шунга муҳтождирки, умид билан келибди. Йўқ, десам, одамгарчиликдан бўлмас, деган истиҳолада танишининг раъйини қайтармади, сўраган пулини берди.\nБироқ қарзни қайтариш муддати ўтиб кетса-да, Сурайёдан садо чиқмади. Шу боис Сабоҳатнинг ўзи бу ҳақда гап очди.\n– Ҳа, дарвоқе, сиздан қарз олгандим-а, — деди у айни шу дамда ёдига тушиб қолгандек. Кейин эса, Сабоҳатга юзланди-да, бошқа нарсани гапирди. – Мабодо сизга давлат курсида доллар керак эмасми?!\nЎшанда доллар курси қора бозорда анча баланд эди. Шу боис банк муассасасидан олган одам фойда остида қоларди.\nСабоҳат унинг гапларини хаёлидан ўтказаркан, қарзини сўраб келгани ҳам эсидан чиқиб кетди, Сурайёнинг таклифи қизиқтириб қўйди. Шу боис у “Бунинг иложи борми?!” — деб сўради.\nБуёғини сўрасангиз, Сурайёнинг амакиси Жасур Хонназаров Тошкентда банк бошқарувчиси экан. Амакиси ёрдами билан Сурайёнинг укаси Уйғун Бухоро шаҳридаги банклардан бирининг кредит бўлимига ишга кирган. Бундан ташқари, амакиси ўзининг шогирди Шавкат Зиёевни Бухоро туманидаги банкнинг валюта бўлими бошлиғи вазифасига ишга жойлаган экан. Шунинг учун хориж валютасини давлат курсида сотиб олиш чўт эмас.\nСурайё бу гапларни айтаркан, Сабоҳатдан сўраб ўтирмай дарров Шавкатга қўнғироқ қилади. Улар ҳол-аҳвол сўрашгач, “Шавкатжон, менинг бир опахонимга давлат курсида АҚШ доллари олиб бера оласизми?!” — дея сўрайди. Нариги тарафдан “опангизнинг оғзи маҳкамми, эртага гап чиқмайдими?!” — сўрайди Шавкат.\nЎша кун уйга қайтгач ҳам Сабоҳатга доллар олиш фикри сира тинчлик бермайди. Эртаси, яъни 2017 йилнинг 29 июнь куни, у Сурайёга қўнғироқ қилиб, доллар ҳақида гап очади. Кўп ўтмай Шавкатнинг ўзи телефонда Сабоҳат билан боғланади. Бухоро давлат кимё-технология институти олдида учрашишгач, Шавкат ўзини янада яқиндан таништиради. Илгари у Тошкент шаҳридаги банкда Жасур ака билан ишлагани, ҳозир ишини Бухоро туманига кўчиргани, отаси Абдулло Зиёев муқаддам миллий хавфсизлик хизматида ишлагани-ю, айни пайтда нафақада экани, “555” қаҳвахонанинг қаршисидаги ҳовлида яшашини айтади. У Сабоҳатдан ҳозирча 500 АҚШ доллари сотиб олмоқчи эканини эшитгач, пулни топгандан сўнг ўзига қўнғироқ қилишни тайинлайди.\nСабоҳат қўли узатган томонга етадиган бундай одамлар билан танишганидан хурсанд эди. Шу боис у 2 миллион 100 минг сўм тахт бўлгач, Шавкатга қўнғироқ қилади. Ўз навбатида, Шавкат киракаш Холназарни пулни олиб келишга жўнатади.\nОрадан ўн кун ўтгач, ҳали-ҳануз қўлига доллар тегмаган Сабоҳат Шавкатга қўнғироқ қилиб, нохуш хабар эшитади. Нима эмиш, Шавкатнинг ишхонасида муаммо чиқибди. Шуни ҳал этадиган одамнинг “кичкина илтимоси” бор экан. Бир дона катта кондиционер эмиш. Шавкат Сабоҳатга йигирма кун ичида пулини қайтаришини айтиб, яна ёрдам сўрайди.\nҲаётда ҳар хил вазият учрайди, кўнглидан кечиради Сабоҳат ва ҳатто Шавкатга раҳми келади. Дўкони бор дугонаси Дилдорага қўнғироқ қилиб, қарз дафтарига ёзиб қўйиб, бир дона кондиционер бериб юборишни тайинлайди. Оқибатда, Сабоҳат 750 АҚШ доллари қарз бўлиб қолади.\nШавкат деганлари тиниб-тинчимас одам экан, орадан кўп ўтмай у яна Сабоҳатга қўнғироқ қилади. Ҳалигача муаммодан қутулмабди, тағин 1 миллион 700 минг сўм керак экан. Сабоҳат яна уйига келган Холназардан пулни бериб юборади.\nИкки минг ўн еттинчи йилнинг 20 август куни эрталаб Сурайё Сабоҳатникига келади. “Шавкатнинг онасига зудлик билан 300 АҚШ доллари керак, бир кунга бериб туринг” дейди у. Сабоҳат яна сўралган пулни бериб юборади. 3 сентябрь куни эса Шавкат Сабоҳатга қўнғироқ қилиб, аввал узр сўрайди. Кейин одамлар устидан прокуратурага шикоят ёзгани, ишни тинчитишга 700 АҚШ доллари зарурлигини айтади. Бу гал Холназар эмас, Шавкатнинг ўзи 500 АҚШ долларини Сабоҳатдан олиб кетади.\nШавкатнинг кейинги гал қўнғироқ қилганида кайфияти ниҳоятда яхши эканлигини сезган Сабоҳат у шикоятчиларни тинчитибди-да, деб ўйлайди. Бироқ бошқа бир гап бор экан. Шавкат Тошкентга тезда кетиши керак. Устози Жасур ака уни банкка аввалгидан ҳам яхшироқ ишга чақираётганмиш. Бу уст боши билан бориб бўлмайди. “Бирор-бир танишингиз бўлса, кийинар эдим”, дейди у. Ана шу суҳбатдан сўнг Сабоҳат жиянларига қўнғироқ қилади. Шавкат уларнинг дўконидан 2 миллион 200 минг сўмга кийим бош олиб, пулини Сабоҳатнинг номига ёздириб кетади.\nОрадан бир неча кун ўтгач, ярим тунда Сабоҳатнинг қўл телефони безовта жиринглайди. Шавкат экан. Онаси бетоб бўлиб қолибди. Холназар келяпти эмиш. 2 миллион сўм пул керак. Сабоҳат яна ҳожат чиқаради.\nУстози Жасур аканинг кўмагида пойтахтдаги нуфузли банкда мартабага эришган Шавкат ўзини қўллаб туриш, келгусида опа-ука бўлиб қолишлиги ва кўп ёрдами тегишлигини айтганига Сабоҳат ишонади. Нархи 200 АҚШ долларлик “Самсунг” русумли уяли телефон аппарати, 850 минг сўмга қишки пойабзал ва спорт кийими олиб, 400 минг сўм пул ва 120 АҚШ долларини машинасида келган Холназар орқали унга жўнатади.\n– Совғалар учун раҳмат опа, – қўнғироқ қилади Шавкат. – Сизга ҳам яхши бир хабарим бор. Отамнинг синглиси яъни Мунаввар аммам ўғли Фаррухга келин ахтараётганди. Фаррух телеграмда қизингиз Дилбаҳорни кўриб, ёқтириб қолибди. Яқинда уйингизга совчи борса, йўқ демассиз?!\nСабоҳат миллий хавфсизлик хизматида ишлаб, нафақага чиққан Абдулло Зиёевдек обрўли одамнинг жиянига қизи тушишини кўнглидан ўтказаркан, Шавкатдан ва у билан таништирган Сурайёдан мамнун бўлади.\nКейин анча пайт Шавкат худди қудуққа тош ташлагандек, жим бўлиб кетади. Совчилардан ҳам дарак йўқ. Фақат Сурайё Сабоҳатникига келганида бунинг сабаблари ойдинлашади. Тошкентда Шавкат кимгадир қарз берган. Қарзни қайтармагач, ўрталарида жанжал чиққан. Шавкат уни пичоқлаб қўйган, ҳозир қамоқда.\nОрадан ўн кун ўтиб, аниқроғи 5 декабрь куни бир аёл Сабоҳатга қўнғироқ қилади. Ўзини Шавкатнинг аммаси, Фаррухнинг онаси, бўлажак қудаси Мунаввар деб таништиради. Мунавварнинг айтишича, Шавкат ва унинг ота-онаси ҳозирда Қорақалпоғистонда тергов беряпти. Шавкат доллар қилиб бераман, деб кўп одамдан пул олган. Қамалиб кетмаслиги учун уларнинг пулларини қайтариш керак. Агар нақд пул бўлмаса, мебель ёки уй-рўзғор буюмлари ҳам бўлаверади.\nМунаввардан совуқ хабарни эшитган заҳоти Сабоҳат Сурайёга қўнғироқ қилади. Иккаласи вилоят касалхонаси яқинидаги дўкондан 4 миллион 500 минг сўмлик юмшоқ мебелни олдиндан 500 минг сўм бериб, қолганини Сабоҳатнинг номига қарзга ёздириб, олишади. Бундан ташқари, Сабоҳат дугонаси Дурдонанинг дўконидан баҳоси 1000 АҚШ долларилик музлаткич, 200 АҚШ долларилик “Хитачи” русумли чанг ютгич, баҳоси 70 АҚШ долларилик печь, 200 АҚШ долларилик микротўлқинли печ, 500 АҚШ долларилик “Броун” русумли комбайн, 300 АҚШ долларилик кир ювиш машинасини ўзининг номига ёздириб, Сурайёдан бериб юборади.\nЗора энди қулоғим тинчиса, деб ўйлаганди Сабоҳат. Лекин 10 декабрь куни Сурайё ташвишли оҳангда қўнғироқ қилади ва дейди: “Яна 6 миллион 500 минг сўм керак, акс ҳолда Шавкатнинг иши битмайди”.\n– Қачонгача бундай бўлади, – фиғони фалакка кўтарилади Сабоҳат. –Улар мендан олган пулларни қачон қайтаришади?\n– Менга ишонинг, – жавоб қилади Сурайё. – Шавкат қамоқдан чиққач пулларингизни икки-уч кунда тахлаб беради.\nБу гапдан Сабоҳат бироз ҳовуридан тушади. Сўнгра қарз бериши мумкин танишларини бирин-кетин кўз ўнгидан ўтказади. Ўзига анчайин таниш Илҳомдан 6 миллион 500 минг сўм олиб, Сурайёга тутқазади.\nСабоҳат дунё ташвишларини бироз четга суриб, дам олмоқчи эди. Кутилмаганда бир қиз йиғламсираб қўнғироқ қилди. Гулмира экан, қуда бўлмоқчи Мунавварнинг қизи эмиш. Мунавварни уч кунга қамаб қўйишибди. Уни чиқариш учун адвокатга пул бериш керак. Тилла тақинчоқларини Гулмира заргарлик дўконига топширган. Лекин бугун-эрта улар сотиладиган кўринмайди. Пул бўлгунча 4 минг АҚШ доллари сув билан ҳаводек зарур.\nГулмиранинг илтимосини ерда қолдирса бўлмас… Сабоҳат бўлажак қудамиз зиқна экан, деган фикрга бормасин деб ўйлайди. Фирмачи Бахтиёрдан икки маротаба 2 мингдан жами 4 минг АҚШ доллари қарз олиб, Гулмирага етказиш учун Сурайёдан бериб юборади.\nАбдулло ака қўнғироқ қилганди, Сабоҳатнинг кўнгли ёришди. У дастлаб янги йил байрами билан табриклади. Анча ташвиш ва харажатга қўйганидан хижолатда эканлигини айтиб, Сабоҳатдан узр сўради. Сўнгра мақсадга кўчди.\n– Менга ёрдам беринг, – деди у. – Ўзимизда ҳам, хорижий давлатларда ҳам мулким бор. Яратганнинг ҳозирги синовли кунларидан ўтиб олайлик, ҳаммаси изга тушади. Харажатларингизни кўнглингиздагидан ортиқ қилиб, қайтараман…\nАбдулло ака Шавкатни банкнинг валюта бўлимига ишга қўйиб хато қилгани, ўғли жиноятга қўл ургани, ҳозир одамларнинг пулларини қайтараётганини айтиб, 2 минг АҚШ доллари топиб беришни сўрайди.\nСабоҳат таниши Дилафрузнинг уйига бориб, ундан 2 минг АҚШ доллари олади ва Абдулло акага элтиб бериш учун Сурайёни чақиради. Кўп ўтмай Абдулло ака яна пул сўраб қўнғироқ қилганида, тағин у Дилафруздан 1 минг 800, 20 январь куни эса ундан 2 минг АҚШ доллари қарз кўтаради. Ўзидан 500 АҚШ доллари қўшиб, Сурайёдан бериб юборади.\nКутилмаганда, февраль ойининг бошларида Сабоҳатга Фаррух қўнғироқ қилади.\n– Хабарингиз бўлса, Шавкат аканинг ишларига мен ҳам аралашиб қолгандим, – дейди бўлажак куёв. – 600 АҚШ доллари керак, ёрдам беринг. Сурайё опага берсангиз, менга етказади.\nСабоҳат бу сафар Наташа исмли аёлдан 600 АҚШ доллари қарз олади.\nХалқимизда “Қарз сўраганнинг бир юзи, қарз берганнинг икки юзи қора” деган нақл бор. Олинган қарз қайтарилиши керак. С.Юсупова нафақат юқорида тилга олинганлар, балки бошқа алдов замиридаги илтимослар учун ҳам кўпчиликдан катта миқдорда қарз кўтарганди. Қарз берганлар пулларини сўраб кела бошлайди. Шунда у ўртада воситачилик қилаётган Сурайё Хонназаровага бу ҳақда айтади. Сурайё эса Сабоҳатни шаҳарнинг “Согдиана” қаҳвахонаси яқинидаги ҳашамдор ҳовлилар олдига эргаштириб боради. “Мана шу ҳовлилар Абдулло акага тегишли, – дейди қўли билан кўрсатиб. – Уларни сотиш учун ҳужжатларини тўғрилаяпти. Ҳар бири 25 минг АҚШ долларидан кетади. Сизга 15 минг АҚШ долларидан нархлаб беради. Шундай экан, қарзни ўзингизнинг ҳисобингиздан қайтарсангиз ҳам кам бўлмайсиз”.\nБу алдовдан сўнг Сабоҳат ўзининг “Матиз” русумли автомашинасини сотувга қўяди. Сотувдан тушган 3 минг 300 АҚШ доллари билан танишларидан олган қарзнинг бир қисминигина узади.\nБу дунёда ўта ишонувчан ва соддадил бўлиш яхши эмас экан. Агар ўхшатиш жоиз бўлса, дарахтнинг бўшига қурт тушишлиги шундан бўлса керак-да. Ўта даражада кўнгилчан С.Юсупова муқаддам фирибгарлик ва бошқа турдаги жиноятларни содир этиб, саккиз маротаба суднинг қора курсисига ўтирган, жазони ўтаса-да, тўғри йўлга тушмаган, одам қиёфасидаги иблис С.Хонназарова ва унинг томонидан пухта тузилган жиноий режани амалга оширишда иштирокчилик қилаётган шериклари тузоғига тушиб қолганди.\nМўмай бойликдан маззахўрак бўлган С.Хонназарова қилмишлари ошкор бўлиб қолмаслиги ҳамда С.Юсуповани алдаб, уни тағин мулкини беришга мажбур ҳолга келтириш жиноий ҳаракатига тушади. Унинг жиноий топшириғи билан бир куни Абдулло Зиёев Сабоҳатга қўнғироқ қилади. “Сизнинг номингизга барча мулкларим ва пулларимни ўтказмоқчиман, – дейди у Сабоҳатдан фуқаролик паспорти маълумотларини сўраркан. –Тошкентдаги уйларим, Москва шаҳридаги дўконим, Қорақалпоғистондаги мураббо ишлаб чиқарадиган кичик заводим ҳам сизники бўлади”.\nАслини олганда, жабрланувчини хавфсизлик хизматининг собиқ ходими “Абдулло Зиёев”ман деб алдаб келаётган шахс, 1980 йилда Бухоро шаҳрида туғилган, бор-йўғи ўрта маълумотга эга, оиласидан ажрашган ва тайинли бир ишнинг бошини тутмаган Жаҳонгир Омонов эди. Фирибгар С.Хонназарованинг топшириғига кўра, С.Юсуповани куракда турмайдиган ёлғонлари билан авраган бу кимса муқаддам дастлаб икки йил муддатга ахлоқ тузатиш ишлари жазосига судланган. Иккинчи маротаба у Бухоро вилоят судининг 2001 йил 26 февралдаги ҳукми билан Жиноят кодексининг қатор моддаларида назарда тутилган жиноятларни содир этганликда айбли топилиб, муддати 17 йил 6 ойга озодликдан маҳрум қилинган.\nВоқеа тафсилотига қайтадиган бўлсак, “Абдулло Зиёев”нинг мавжуд бўлмаган мулк ва пуллари ўзининг номига ўтишини эшитган С.Юсупова “Ойнинг ўн беши қоронғу бўлса, ўн беши ёруғ” деб эскилар бекорга айтишмаган экан, дея қувонади. Қувончи узоқ чўзилишига асос туғилганди. Негаки, Абдуллонинг қўнғироғидан чамаси бир соатлар ўтиб, у билан Россия Федерациясидан боғланишади. Москва шаҳридан банк ходимаси Адександра Ивановна деб ўзини таништирган аёл ҳам Сабоҳатдан фуқаролик паспорти маълумотларини сўрайди. “Сизнинг номингизга чет давлатлардан аввал 240 минг, кейин 160 минг АҚШ доллари миқдорида пул тушгани тўғрисида “уведомление” келди” дейди у…\nШу ўринда ойдинлик киритадиган бўлсак, “Александра Ивановна”, шунингдек воқеа тафсилотидан сизга таниш “Мунаввар”нинг қизи “Гулмира” сифатида телефон қилган аёл Сабина Дўстмуродова эди. 1975 йилда Қизилтепа туманида туғилган, ўрта маълумотли, оиласидан ажрашган С.Дўстмуродова муқаддам товламачилик ва одам ўлдиришга суиқасд қилишда айбланиб, судланган. Жазони ўташ чоғида С.Хонназарова билан танишган. Бу фирибгар айни чоғда Когон шаҳрида яшаб келган.\n“Александра Ивановна” фириб ўчоғига ўт қалаётган С.Хонназарованинг жиноий топшириғи билан 2018 йилнинг 21 май куни рақами яширинган телефондан Сабоҳатга қўнғироқ қилади. Ҳисоб рақамига 140 минг АҚШ доллари тушгани сабабли банкка 380 АҚШ доллари миқдорида пул тўлаши лозимлигини айтади. “Бизнинг банкка пулингизни ўтказиб берадиган одам сизга учрашади, кутинг” дея телефонни ўчиради. Кўп ўтмай уникига “Москвага 380 АҚШ доллари жўнатишим керак экан” деб Сурайё кириб келади.\nБўёғини эшитсангиз, “Александра Ивановна” Португалия, Белгия ва бошқа давлатлардан 24 май куни 105 минг, 25 май куни 110 минг, 30 май куни 160 минг АҚШ доллари миқдорида ҳисоб рақамига пул тушганини айтиб қўнғироқ қилади. Уларнинг “уведомления”си, “пеня”си, “довостребования”си учун 820 мингдан – 1 минг 200 АҚШ долларигача миқдорида тўловларни амалга оширишни сўрайди.\nАввал қилинган катта миқдордаги чиқимлардан сўнг тилга олинаётган бунча пулни топиш осон эмас. Сабоҳат эса, саробга ишониб уйдаги мебеллар, рўзғор буюмлари, тилла тақинчоқлар, ҳаттоки кийилмаган янги пойабзалларини ҳам сотади, баъзиларини гаровга қўйиб, қарз кўтаради.\nБир гал “Александра Ивановна” банк хизмати ҳақига пул ўтказиш зарурлигини айтиб, қўнғироқ қилганида Сабоҳат нега ҳанузга қадар пуллари Ўзбекистонга етиб келмаётганини сўраган.\n– Сизларда банкда ўтирганлар ишни билмаса, биз айбдорми, – жавоб қилади “Александра Ивановна”. – Яхши, – дейди у, – банкимиз ҳуқуқшуноси Прохоров билан банк бошқарувчиси Борис Николаевич пулнинг тушмаслик сабабларига ойдинлик киритиш мақсадида Ўзбекистонга боришмоқчи. Уларнинг бориб-келиш харажатлари учун 1 минг 200 АҚШ доллар жўнатинг.\nАфсуслар бўлсинки, С.Юсупова бу алдовга ҳам ишонади. Хорижлик банк ходимлари Ўзбекистонга келиб ишини ҳал қилиб беришлиги учун С.Хонназаровага 1 минг 200 АҚШ доллари топиб беради. Эртаси куни “Александра Ивановна” телефон қилиб, ҳисоб рақамига транзит билан 290 минг АҚШ доллари кўчирилгани, Бухоро уни қабул қилмагани учун бу пуллар Тошкентга “Миллийбанк”ка ташлаб берилганини айтади.\nБирпас ўтиб, Тошкентдан қўнғироқ бўлади. Ўзини Акбар Нуриллаев деб таништирган киши “Шавкатнинг отаси Абдулло аканинг шогирдиман, хориждан тушган пулларингиз “Миллий банк”да тахланяпти. Сиздан банк хизмати ҳақига 420 АҚШ доллари тўлов бўлиши керак” дейди.\n“Абдулло Зиёев”, “Александра Ивановна”ларнинг қўнғироқлари тўғри эканлигини тасдиқлаган бу хабардан жуда мамнун Сабоҳат хурсандчилигини Сурайё билан баҳам кўради. Тошкентдан айтилган 420 АҚШ долларни тўлов қилиш учун Сурайёга бериб юборади.\nҚисқаси, фирибгарликда тулкига ҳам чап беришга қодир С.Хонназарова 2017 йилнинг июнь ойидан қамоққа олинган 2018 йилнинг 24 сентябрига қадар жабрланувчи С.Юсупованинг ишончига кириб, уни алдаган ва ана шу ишончни суиистеъмол қилиб, мол-мулкини ўзлаштириб келган. Фирибгар С.Хонназарова жиноий фаолияти давомида яна бошқа бир фуқаро Ф.Чоршамовани ҳам “чув” туширганди. У.Чоршамованинг уйидан Туркия давлатида ишлаб чиқарилган турли хилдаги кийим-кечаклар, оёқ кийимлари, маиший техника ускуналари, ошхона жиҳозлари ва турли идиш-товоқларни алдов йўли билан олиб кетиб, жабрланувчининг 48 миллион 55 минг 442 сўмлик мулкини ўз эҳтиёжига сарфлаб юборганди.\nЭнди кўз кўриб, қулоқ эшитмаган ушбу фирибгарлик жиноятининг бошқа иштирокчиларига тўхталадиган бўлсак, С.Хонназарова Сабоҳатни доллар сотиб олишга қизиқтириб, Шавкат билан таништирганди. Воқеада келтирилганидек, “Шавкат Зиёев” банкка умуман алоқадор одам эмас. У Сурайёнинг ҳамтовоғи Келдиёр Ражабов эди. Жиноий кирдикорлари очилиб қолишидан қаттиқ хавотирга тушган К.Ражабов қаергадир қочиб кетган ва у ҳозир ҳам қидирувда.\nВоқеалар давомида тилга олинган банк бошқарувчиси “Жасур Хонназаров”, Сурайёнинг Бухоро шаҳар банкларидан биридаги кредит бўлимида ишловчи укаси “Уйғун”, Москва шаҳар банки бошқарувчиси “Борис Николаевич”, ҳуқуқшуноси “Прохоров”лар аслида йўқ одамлар. Ғаразли мақсадини амалга ошириш учун С.Хонназарова уларни ўйлаб топган.\nШавкатнинг аммаси, Фаррухнинг онаси, С.Юсупованинг бўлажак қудаси “Мунаввар” деганлари Зулфия Аширматова эди. “Кўр кўр билан қоронғуда топишади” деганларидек, З.Аширматованинг ижтимоий келиб чиқиши судланувчи С.Хонназарова ва С.Дўстмуродоваларникига айнан ўхшаш. “Мунаввар”нинг ўғли, бўлажак куёв “Фаррух” сифатида жиноий фаолиятда Шербек Раҳматов қатнашган. Мазкур жиноят ишида Мамашариф Йўлчиев ва Барно Усмоновалар ҳам бошқа судланувчилар сингари иштирокчилик қилишган.\nТошкентдан жабрланувчига “Абдулло аканинг шогирдиман” дея пули тахланаётгани ҳақида хабар қилган “Акбар Нуриллаев”нинг шахси номаълум. С.Хонназарова ушбу шахси номаълум кимсага кўчада айтиб туриб, С.Юсуповага қўнғироқ қилдирган.\nШундай қилиб, С.Хонназарова бир гуруҳ шахслар билан олдиндан жиноий тил бириктириб, жабрланувчи С.Юсуповага жами 829 миллион 579 минг 762,92 сўмлик жуда кўп миқдорда зарар етказган. Жабрланувчига етказилган зарарнинг 93 миллион 829 минг 315 сўмигина қопланган. Ф.Чоршамовага С.Хонназарованинг етказган моддий зарари 48 миллион 55 минг 422 сўм.\nСудланувчи С.Хонназарова Жиноят кодекси 168-моддаси 4-қисмининг “а” бандида назарда тутилган жиноятни содир қилганликда айбли топилди. Биринчи босқич суди унга нисбатан Жиноят кодекси 59-моддаси тартибида узил-кесил ўташ учун 6 йил 7 ой муддатга озодликдан маҳрум этишга ҳукм ўқиди. Худди шунингдек, судланувчилардан С.Дўстмуродова 6 йил 4 ой, Ж.Омонов 4 йил муддатга озодликдан маҳрум қилинди. Суд судланувчилардан З.Аширматова, Ш.Раҳматов, М.Йўлчиев, Б.Усмоноваларга жабрланувчига етказган зарарни қоплаганликлари ва жазони енгиллаштирувчи бошқа ҳолатларни инобатга олиб, тегишли муддатга ахлоқ тузатиш ишлари жазоси тайинлади.\nСуд амалдаги қонунлар ва Олий суд Пленумининг 2016 йил 27 декабрдаги “Жиноят натижасида етказилган мулкий зиённи қоплашга оид қонунчиликни қўллаш бўйича суд амалиёти тўғрисида”ги қарори раҳбарий тушунтиришларига асосланиб, жабрланувчиларнинг қонуний манфаатини тўлиқ таъминлади. Етказилган зарарнинг қопланмаган қисми С.Хонназарова, С.Дўстмуродова ва Ж.Омоновлардан солидар тартибда жабрланувчи С.Юсупова фойдасига ундириладиган бўлди. Шунингдек, судланувчи С.Хонназаровадан жабрланувчи Ф.Чоршамовага етказилган 48 миллион 55 минг 422,5 сўм зарар ундирилиши суд ҳукмида қайд этилди.\nДастлабки тергов органи томонидан хатланган Ж.Омоновнинг номидаги “Матиз” русумли автомашина жиноят оқибатида етказилган моддий зарарни қоплашга қаратилди.\nҲамиша равон кечмайдиган, паст-баландликлардан иборат бу ҳаётда ҳар қандай жиноий қилмиш ниҳояси афсус-надоматга сабаб бўлган. Хусусан, ўзганинг мулкини талон-торож қилиш билан боғлиқ фирибгарлик жинояти ҳам бировга бирон марта обрў ёки бойлик келтирмаган. Чунки жиноят кўчасининг боши берк. Фирибгарликда устомон С.Хонназарова ва унинг билан жиноий тил бириктирган кимсаларнинг боши берк кўчадаги “ўйин”и алалоқибат уларнинг юзига қора чаплашдан нарига ўтмади.\nБошига тушган ташвишларда жабрланувчини муҳтарам газетхон асло оқламаса керак. Тўғри, самимийлик, соддалик, ишонувчанлик шарқона табиатимизга хос хислат. С.Юсупованинг соддалиги, кўнгилчанлигидан фирибгарлар фойдалангани рост. Лекин воқеаларнинг бу даражада чуқурлашишига соддалик ва ишонувчанликнинг ўзи назаримизда камлик қилади. Шиддатли кечаётган ҳаёт оқимидан ортда қолиш, иқтисодий ва ҳуқуқий билим, тартиб-таомиллардан бехабарлик жабрланувчини фирибгарлар тузоғига тушиб қолишига сабаб бўлганини ҳам унутмаслигимиз керак.\nжиноят ишлари бўйича Бухоро вилоят судининг раиси\nАввалги мақола“Театр”, “Гулистон” ва “Мозийдан садо” журналлари таҳририятлари бирлаштирилади\nКейинги мақолаФарғонадаги қалбаки пул ўз “соҳиби”ни икки кунда фош қилди\nКарантинни ўйинчоқ қилганлар…


Flash Up Energy томонидан эълон қилинган ютуқли акция ниҳоясига етди\n2020 йил 30 август куни старт берилган ва 700.000 нафардан зиёд киши иштирок этган «Кодни топинг, жекпотга эга бўлинг» анъанавий Flash Up Energy акцияси ўз ниҳоясига етди.\nFlash Up Energy ютуқли акцияси сабаб ушбу энергетик ичимлик мухлислари кафолатланган ютуқларга ҳамда қимматбаҳо совғалар, жумладан замонавий смартфонлар ва видеокамералар, гироскутер ва симсиз колонка ҳамда қулоқчинлар, ўйин приставкалари ва ноутбуклар ва албатта, 101 миллион сўмлик жекпотга эга бўлишди.\nАкция сайти ёки SMS орқали рўйхатдан ўтказилган ҳар бир код ютиш имкониятини ошириб боради. Ғолиблар тасодифий рақамлар генератори ёрдамида аниқланди ва бу жараён акциянинг ижтимоий тармоқлардаги расмий саҳифаларида тўғридан-тўғри эфирда намойиш этилди. Барча иштирокчилар ютуқли ўйиннинг ҳаққонийлиги ҳамда адолатли бўлиб ўтганига ишонч ҳосил қилиши мумкин эди.\nБугун, 30 сентябрь куни, 101 миллион сўмни ўзаро бўлиб оладиган беш нафар ғолиблар ўз ютуқлари билан тақдирланадилар.\nНеъмат: «Омадлилардан бирига айланганимга ҳали ҳамон ишона олмаяпман. Тан олишим керакки, мен ҳар доим турли хилдаги акция ва ютуқли ўйинларга шубҳа билан қараганман. Бош ютуқ соҳиби бўлиш нақадар ёқимли эканини ҳам тан оламан. Ташкилотчиларга улкан ташаккурлар изҳор этаман, бу ҳақиқатдан ҳам ажойиб лаҳзалар!»\n«Flash Up Energy қувватбахш ичимлигининг азалий мухлиси сифатида ўз омадимни синаб кўриш имкониятини қўлдан бой бергим келмади ва ҳар доим Sony PlayStation Pro 4 ёки ўйин ноутбукини ютиб олишни орзу қилдим, – дея Бегзод ўз таассуротлари билан ўртоқлашди. – Омад мен томонда бўлди ва мен жекпотга эга бўлдим! Ҳис-туйғуларимни ифода этишга ожизман! Эндиликда мен омадга ишонаман ва умид қиламанки, Flash Up Energy'дан ютуқли ўйинлар ҳали яна давом этади. Ва албатта, мен уларда яна иштирок этаман».\n«Жекпотни ютиб олиш мен учун кутилмаган ҳодиса бўлди, сабаби мен кодни кафолатланган совринни ютиб олиш учунгина рўйхатдан ўтказишни синаб кўрган эдим. Эндиликда мен ва менинг дўстларим бундай акцияларда ғолиб бўлиш ва ҳатто энг қимматбаҳо совғаларни ютиб олиш имкониятига ишонамиз! Flash Up Energy сабаб бу йил мен учун албатта эсда қоларли бўлиб қолади! Суперакция ва зўр совғалар учун ташаккур!» – дейди Ғайрат.\n«Менинг исмим Дилмурод, мен Тошкент шаҳрида яшайман. Мен учун бу ютуқни қўлга киритиш – фарзандларимга сифатли таълим бериш имконияти демакдир. Мен Flash Upни жуда хуш кўраман ва ҳар доим уни истеъмол қилиб юраман, бу йил эса ичимликнинг янги таъмларига алоҳида эътибор қаратдим. Айниқса, «Резаворлар аралашмаси» таъми менга жуда маъқул келди. Биз дўстларим билан ўтган йилги ўйинларида ҳам қатнашган эдик. Дўстим Samsung A50 ютиб олган эди. Ғалабамни оилам даврасида зиёфат қилиб нишонлайман».\n«Жекпотни ютиб олганимни билганимда ҳайратда қолдим. Бутун акция давомида ғолиб бўлиш истагида ҳаяжон билан ўтказдим ва натижада, ниятимга эришдим! Омад мендан юз ўгирмади ва мен жуда ҳам бахтлиман. Сабрсизлик билан янги акцияда иштирок этиш учун келгуси йилни кутаман», – дейди Дилмурод.\nКейинги сафар ҳар биримиз Flash Up Energy* ютуқли акцияси ғолиби бўлишимиз мумкин. Бренд янгиликларини кузатишда давом этамиз.\n*- 18 ёшгача бўлган болалар, ҳомиладорлар ва эмизикли аёллар, шунингдек юқори асаб қўзғалувчанликка эга, уйқусизликдан азият чекувчи, артериал гипертензияси бор шахсларга тавсия этилмайди. Кунига 1 та қадоқдан кўп ичмаслик тавсия этилади.


С начала работы biznes-daily.uz 6 259 390\nГлавная Все новости Узбекистана Ўзбекистон-БМТ: инсон ҳуқуқлари бўйича ҳамкорликни ривожлантириш йўлида\nЗайд Раад ал-Ҳусайн Ўзбекистонга ташрифи доирасида Олий Мажлис Қонунчилик палатаси, Олий суд, Бош прокуратура, Ташқи ишлар, Адлия, Ички ишлар вазирликлари, Инсон ҳуқуқлари миллий маркази, Хотин-қизлар қўмитаси раҳбарияти, Омбудсман билан самарали учрашувлар ўтказди. Юксак мартабали меҳмон Самарқандни зиёрат қилиш асносида Ўзбекистон Республикаси Президентининг вилоятдаги Халқ қабулхонасида ва маҳаллада ҳам бўлди. Вилоятдаги турли диний конфессиялар, бир қатор миллий маданий марказлар вакиллари билан учрашди.\nИнсон ҳуқуқлари бўйича Ўзбекистон Республикаси Миллий маркази директори Акмал Саидов билан БМТ Инсон ҳуқуқлари бўйича Олий комиссари Зайд Раад ал-Ҳусайн ташрифининг аҳамияти, натижалари ва тафсилотлари ҳақида суҳбатлашдик.\nБМТ Инсон ҳуқуқлари бўйича Олий комиссарининг Ўзбекистонга ташриф буюриши сўралган Ҳукуматимиз таклифини Зайд Раад ал-Ҳусайнга жорий йилнинг 1 мартида Женева шаҳрида бўлиб ўтган учрашувимиз чоғида топширган эдим. Ўша учрашув ҳам илиқ ва ўзаро тушуниш муҳитида ўтган. Мен Олий комиссарга Президентимиз Шавкат Мирзиёев олиб бораётган прагматик сиёсат, айниқса, “Ҳаракатлар стратегияси”да инсон ҳуқуқларига оид, суд-ҳуқуқ тизимини ислоҳ қилишга қаратилган ўзгаришлар тўғрисида маълумотлар бердим.\n– Президентимиз Шавкат Мирзиёевнинг Зайд Раад ал-Ҳусайн билан мулоқоти ҳақида сўзлаб берсангиз?\n– Маълумки, БМТ Инсон ҳуқуқлари бўйича Олий комиссари мамлакатимизга ташрифи давомида кўплаб музокаралар, хусусан, 10 та учрашув ўтказди. Албатта, энг муҳим учрашув Президентимиз Шавкат Мирзиёев билан ўзаро самимий мулоқотидир. Ташриф якунлари бўйича мамлакатимиз ва чет эл оммавий ахборот воситалари учун ўтказилган матбуот анжуманида жаноб Зайд Раад ал-Ҳусайн мамлакатимиз раҳбари билан қарийб 1,5 соатлик мулоқотда жуда кўплаб масалаларда амалий келишувларга эришилганини эътироф этди.\nОлий комиссар Президент Шавкат Мирзиёев ташаббуси билан ишлаб чиқилган “Ҳаракатлар стратегияси” жуда жиддий ва ёрқин дастур эканини алоҳида таъкидлади. Унда БМТ ғоялари, инсон ҳуқуқларини таъминлашга қаратилган ислоҳотлар ўз ифодасини топганини қайд этди.


Масиҳий муаллим: Кириш\nБугундан бошлаб, иложи борича мана шу саҳифада ўз фикрларим ва билиб олган янгиликларим ҳақида ёзаман.\nБиринчи навбатда масиҳий бўлган киши нажот топиш учун Исо Масиҳга суянади. Яъни киши фақатгина Исо Масиҳ орқали нажот топиши мумкин, чунки бу дунёда фақатгина Исо номи билан қутқарилиш мумкин. Лекин шундан кейин янги имонга келган киши қолган ҳаётида ҳам Исо Масиҳга суяниб яшаши керак, чунки одамга керак бўлган ҳамма эзгу нарсалар фақат Исо Масиҳдан келади. Шунинг учун биз Исога ишониб яшашимиз керак.


«Чой» фильмининг режиссёри Шокир Холиқов: “Мен кўп кино кўрмайман, кўп китоб ўқийман” - UzAnalytics\n«Чой» фильмининг режиссёри Шокир Холиқов: “Мен кўп кино кўрмайман, кўп китоб ўқийман”\nМуаллиф: Шаҳноза Қурбонбоева\nЎзбекистонлик режиссёрнинг қисқаметражли “Чой” фильми АҚШ, Англия, Россия, Ҳиндистон ва Шимолий Македония каби дунёнинг кўплаб давлатларида ўтказилган халқаро кинофестивалларда иштирок этиб, турли номинациялар, хусусан, энг олий соврин – Гран-прига ҳам эга бўлди.\nКартина шу йилнинг май ойида Европада ўтказилган иккита кинофестивалда эътироф этилди. Шимолий Македония пойтахти Скопье шаҳридаги Халкаро фалсафий фильмлар фестивалида «Томошабинларнинг меҳрини қозонган фильм» ва «Ҳакамлар ҳайъатининг махсус мукофоти» номинациялари буйича мукофотланди. Кўп ўтмай Франциянинг Канн халқаро кинофестивали доирасида ўтказилган Entr2 Marches (“2 қадам оралиғида”) деб номланган имконияти чекланган инсонлар ҳакидаги танловда Гран-прига сазовор бўлди. Бу соврин «Чой» қисқаметражли фильмининг 15-мукофоти бўлиб, бунга қадар картина кўплаб мамлакатларнинг 30 га яқин фестивалларида намойиш этилган.\nUzAnalytics сайти ушбу киноасарнинг сценарий муаллифи ва режиссёри Шокир Холиқов билан суҳбатни эътиборингизга ҳавола этади.\nФильм ҳақида қисқача: «Чой» қисқаметражли сўзсиз картина бўлиб, у 16 дақиқадан иборат. Фильм бош қаҳрамони кекса ёшли инсон. Аввал овчи бўлган қаҳрамонимиз инсульт касалига чалинган, умр йўлдошининг вафотидан сўнг ёлғизланиб қолган. Чол фарзандлари билан яшайди, бироқ, унинг қалби ҳувиллаб қолган…\nУшбу фильм режиссёр Шокир Холиқовнинг диплом ишидир.\n«Чой» фильмининг ғояси сизда қачон ва қандай пайдо бўлган?\nБиласизми, ижодкор доим кузатувчи бўлиши керак. Ҳеч бир элементни, детални кўздан қочирмай кузатадиган бўлади. Бизга қўйилган талаб ҳам аслида шундай. Масалан, устозим Маҳкам Муҳамедов ўқиш даврида бизни доим кузатувчи бўлишга ундарди: «Кузатувчи бўлинглар, атрофга бефарқ бўлманглар, ҳаётнинг ўзи кино» – дердилар. Бу ғоянинг дунёга келишига бир томондан мажбурият, иккинчи томондан хоҳиш ҳам сабаб бўлган. Мен ўша вақтларда Ёлқин Тўйчиевнинг сценарийнавислик курсида ўқир эдим. Ҳар ҳафтада битта сценарий ёзишга мажбур эдим. Қишлоққа борганимда уй тўрида ётган кекса аёлни кўрганман. У ерда чол йўқ эди. Аёл дардга чалинмаган, соғлом. Ўша хонада токчада турган чойга кўзим тушган. Шу вақт менда «Агар аёл ногирон бўлганида, чой ичгиси келса нима қиларди?» деган савол пайдо бўлган. Бутун бир сценарий битта шу саволнинг ортидан пайдо бўлган.\nДемак, кинорежиссёр учун зарур бўлган жиҳатлар бу – кузатувчанлик ва фантазия. Ҳаётдаги воқеалар борича олинмайди, унга маълум бир ўзгартиришлар киритилади.\nҲа, албатта. Фантазия жуда муҳим. Кўрган воқеаларингизни борича олмайсиз, уни тўлдирасиз, ўзгартириш киритасиз. Айтмоқчи бўлган фикрингизни ана шу фильмга сингдирасиз. Бугун ҳамма кино соҳасида мантиққа эътибор бермоқда. Кинода ҳамма нарса қилинган, техник ва суратга олиш жиҳатидан янгилик киритишнинг иложи йуқ, фақат фикрда янгилик бўлиши мумкин. Айтмоқчи бўлган ғояни, фикрни бошқачароқ талқинда бериш мумкин.\nСиз фильмда қандай ғояни илгари сургансиз?\nФильм томошабинда кўп фикрларни ўйғотиши мумкин. Унинг ғояси мен учун – келажак. Инсон бу дунёда келажак учун яшайди. Картинада келин чолни эмас, болани танлайди. Чол бу ўтмиш, фарзанди эса – келажак. Чол ҳам ўзининг келажаги учун, яшаш учун чойга бордими, деразани нариги томонидаги набирасига чойни узатдими? Демак, чолнинг мақсади фақат яшаш эмас, балки – келажак. Набираси унинг келажаги, янгидан бошланган ҳаёти. Хонанинг ичида ҳаёт деярли тугаб бўлган. Фильмда атмосфера шундай яратилган, деворларга каҳрамонларнинг ёшлик давридаги фотосуратлари илинган ва ҳоказолар. Аммо, ҳаёт сўниб бораётган бу хонада юрак, қалб ва инсонийлик бор. Македонияда бўлиб ўтган фалсафий фильмлар фестивалида картина «Томошабинлар меҳрини қозонган фильм» ва «Ҳакамлар ҳайъатининг махсус эътирофи» номинацияларида иккита мукофот олди. Фестиваль ташкилочилари шу фильмга мукофот бермасак бўлмайди, дейишибди. Яқинда Батумидаги киномактабда бўлдим. Ўша ерда ҳам фильм қўйилди. Шундан сўнг бир кинооператор аёл келиб, “Фильм учун раҳмат, мен фильмда ўзимни кўрдим, йиғладим. Отам инсульт бўлган эди. Мен ҳам худди шундай вазиятга тушиб қолганман. Икки ўртада сарсон. Мен отамни эмас, болаларни танлаганман, ҳаёт мени шунга мажбур қилган”, – деб кўзлари ёшланди.\nФильмнинг муваффақияти актёрлар ансамблининг тўғри танланишига ҳам боғлиқ. Ролларни кимлар ижро этди?\nБош қаҳрамонни тажрибали актёр Адҳам Юсуфалиев яратган. Келин образини актриса Ойпарча Абдуллаева гавдалантирди.\nЧол ролини Адҳам акага таклиф қилишни устозим Маҳкам Муҳамедов маслаҳат бердилар. Мен бош қаҳрамоннинг албатта соқоли бўлиши керак деган фикрда эдим. Сценарийни ёзаётганимда қаҳрамонимнинг типажи, яъни, кўриниши кўз олдимда деярли гавдаланиб бўлган эди. Актёр танлашда адашмаганимизни вақтнинг ўзи кўрсатиб турибди. Тасвирга олиш жараёнлари кечагидек ёдимда. Ўшанда Адҳам акага: “Сценарийни ўқиб хаёлингиздан қандай кечинмалар ўтса ўшани ифодаланг. Агар кўнглим тўлмаса, унда айтаман”- деганман. Қаҳрамоннинг дардини ич-ичларидан ҳис қилган бўлсалар керак. Улар билан тасвирга олиш майдончасида қийинчилик бўлмаган. Ойпарча Абдуллаевага келсак, у билан бундан аввалги «Дилемма» фильмида ишлаганмиз. Бу сафар бошқа актрисани излаб кўрдим. Лекин, барибир Ойпарчада тўхтадим. Унинг кўзлари жуда маъноли. Актёрлар ижросида кўзлардаги маъно жуда мухим.\nАдҳам Юсуфалиев (бош роль ижрочиси):\n“Буни қарангки, фильмда (сценарий бўйича) бир пиёла чой берадиган одам топилмай қолди. Дераза токчасида турган чойга етиб боргунга қадар бўлган масофа йил давомида ўтиб кетгандек туюлади. Етиб бориб, энди чанқоқни қондираман деганида, кичкина бармоқчаларнинг кўриниши кишини ҳайратга солади. Набираси, зурриёди, келажаги. Уни кўрганида ҳамма нарсани унутади, чойни болага илинади ва кўзларида қувонч ёши пайдо бўлади. Ана шу дардларни, кечинмаларни ўйнаб бўлмайди. Мен шундай вазиятга тушиб қолсам нима бўларди? – деган савол туғилди менда. Шокирбек билан ҳамкорликда ишлаганимдан жуда хурсандман”.\n“Чой” фильмидан кўриниш\nОйпарча Абдуллаева (келин роли ижрочиси):\n“Сценарийни ўқиб йиғлаганман ва фильмга кўчганида қанақа бўларкин, таъсирчанлигини йўқотмасмикан, деб ўйлаганман. Фильм тайёр бўлишини сабрсизлик билан кутганман. Фильмни кўриб тушундимки, асосий ғоя очиб берилган.\nИнсонга бу ҳаётда нима керак? Бахтми, омадми, соғлиқми? Ота-онами, ака-уками, дўстми? Инсонга шунчаки инсон, ёнида бир суянчиқ керак. Кексайиб қолган чолку, нима бўларди ёнида аёли бўлса? Барча келин-куёв, буви ва боболарга тилагим – қўша қаринглар, кексайганда ёлғиз қолманглар. Умримиз давомида унинг қўли қўлимизда, елкаси ёнимизда бўлсин. Менга бу фильм шундай таъсир қилган”.\nШокир Холиқов ва Ойпарча Абдуллаева\nФильм сўнггидаги саҳна, яъни чойни олишга интилаётган саҳна қандай суратга олинган?\nБу саҳнани ҳамма гапиради. Икки томондан қўл чойга талпинмоқда. Чой эмас, аслида ҳаёт бу. Ёш боланинг қўли – келажак, чолники эса – ўтмиш. Демак, ҳаёт – келажакники. Дераза у қадар баланд эмас эди, токчага боланинг қўли бемалол етарди. Шунинг учун тасвирга олиш вақтида болани «чойни олсанг ширинлик бераман» деб ушлаб турганман (кулади).\n«Чой» фильмидан кўнглингиз тўлганми? Кўп эътирофлар олди.\nАгар режиссёрнинг ўйлаган фикридан 70 фоизи чиқса, унда у қувонса бўлади. Бу яхши кўрсаткич. Ўйлаган нарсам аниқ чиқди. Кўнгилга келсак ўша вақтлар тўлиб, тўлмаганди. Энди кўнглим тўлди. Грузиядаги киномактабда фильм намойиш этилганидан сўнг, фильмни таҳлил қилишган. Шунда инсоннинг ҳаёт йўлини ифодаловчи ипни айтиб, сен бизни бу билан қойил қолдирдинг, дейишган. Албатта, бу янгилик эмас, мендан олдин бошқа бир режиссёр ҳам фильмида фикрини ип орқали бошқачароқ ифодалаган экан, билмадим қайси фильмда. Юқорида айтганимдек, кинода янгилик қилиб бўлмай қолди. Бизгача ҳаммаси қилинган.\nНима учун сўздан қочасиз? «Сўз пайдо бўлганида ҳақиқий кино ўлди» деган фикрга қўшиласизми?\nҲа, мен шундай фикрлайман. Кинода тасвирлар, фикр, ҳар бир кадр гапириши керак. Фильмнинг ифодаси сўз орқали бўлмаслиги керак. Мен учун шундай. «Бизни тушунишмайди» фильмида ҳам сўз йўқ. Мен шуни хоҳлайман.\nОдатда, бундай жиддий мавзуларга катта ҳаётий тажрибага эга режиссёрлар қўл уришади. Ёки ёш бўлишингизга қарамай, шундай фикрлайсизми?\nМен кино қилмоқчи бўлган қаҳрамон ёш бола ёки кекса бўлиши керак. Бир куни мен ўзимдаги бу хоҳишни қирғизистонлик ҳакамга айтдим. У менга: “Ҳаётнинг бошланиши ёш болада бор. Унинг интиҳосини кекса одамда кўриш мумкин. Ўрта ёшдаги одамларда бу нарсалар йўқ. Сендаги ўзинг тушунмаётган танлов шу билан боғлиқ” – деди. Кейин тушуниб етдимки, туғилиш ва ўлим ҳаётнинг асоси. Мен шу нарсалар ҳақида кино қилишни хоҳлайман.\nМашҳур кинорежиссёр Шуҳрат Аббосовнинг «режиссёр учун дид жуда муҳим» деган фикрлари бор. Сизнинг дидингиз нималарда шаклланган. Қандай фильмларни томоша қиласиз?\nМен кўп кино кўрмайман, кўп ўқийман. Ҳар доим ёнимда китоб бўлади, транспортдами, уйда, ҳатто ишхонада ҳам.\nНималардан илҳомланасиз. Фильм учун мавзуларни қаердан оласиз?\n«Бизни тушунишмайди» фильмимнинг қаҳрамонларини ҳаётда учратганман. Автобусда кетаётган қиз ва йигитни имо-ишоралар билан суҳбатлашаётганини кўрганман. У ерда ҳам ҳар доимгидек савол пайдо бўлган. Шу вақт менда балки улар бир бирларига «бу ердагилар бизни тушунишмайди» деб хурсанд бўлишаётгандир, деган хаёл пайдо бўлган. «Бизни тушунишмайди» фильмимни номи биргина шу ҳолат ва савол билан дунёга келган. Шу номнинг ўзи ҳам конфликт, ечим ва хулоса бўлган. Кўпчилик кар ва соқовлар ҳақида фильм қилса, уларнинг кучсиз, ожиз томонини кўрсатишга ва томошабинларни йиғлатишга ҳаракат қилади. Мен уларнинг ожиз томонни кўрсатишни истамадим. Ҳар қандай инсонда бахтли бўлиш учун 10 та сабаб топилади. Менинг қаҳрамонларимда ҳам соф туйғулар, муҳаббат бор. Икки ёш бир-бирини тушунса бўлди, уларни бошқалар тушуниши шарт эмас, деган ғояни илгари сурдим.\n“Бизни тушунишмайди” фильмидан кўриниш. Режиссёр Шокир Холиқов. Фильм 6 та халқаро кинофестивалда тақдирланган.\nСиз севган асар.\nЧ. Айтматов «Асрга татигулик кун», Габриел Гарсиа Маркес «Ёлғизликнинг юз йили», Ф. Достоевский «Телба», Стендаль «Қизил ва қора», Л. Толстой «Анна Каренина», Ремарк «Уч оғайни» ва бошқа асарлар. Яхши кўрган китобларим жуда кўп, узоқ санашимга тўғри келади.\nСиз яхши кўрган бадиий фильм.\n«Зулматда рақсга тушувчилар» бадиий фильмини ёқтираман.\nСиз кассабоп, кўнгилочар фильмларни суратга олмайсизми?\nМен вақтимни беҳуда ўтказишни истамайман.\nБарча фильмларингизга сценарийни ўзингиз ёзган экансиз. Сценарийнавислар билан ҳам ишлайсизми?\nҲаракат қилгандим, бўлмади, мен хоҳлаган нарса чиқмади. Шунинг учун сценарийнавислар курсига ўқишга кириб ўқидим. Ҳозир ўзим ёзиб суратга олаяпман.\nАйни пайтда нималар билан бандсиз?\nБир қисқаметражли фильмга сценарий ёзганман. Муҳаббат ҳақида. Бу ерда ҳам бош қаҳрамонлар чол ва кампир. Айтмоқчи бўлган асосий ғоя муҳаббат доим яшайди.\nФранциянинг Канн шаҳрида эътироф этилиш, Гран-при совринини олиш ҳаммага ҳам насиб этавермайди.\nМен фестивалга бора олмадим. Совғани почта орқали жўнатишди. Ташкилотчилардан миннатдорман.\n«Чой» фильми ҳақида:\nКинокартина илк бор Тожикистонда «Навсоз» халқаро кинофестивалида биринчи Гран-присини қўлга киритди. Сўнгра фильм Қирғизистоннинг «Умут» номли ёш киноижодкорлар фестивалида «Энг яхши актёр» ва «ҳакамлар ҳайъатининг мукофоти», «Лампа» халқаро қисқаметражли фильмлар ва ижтимоий ролик ва рекламалар фестивалида «Энг яхши драматик фильм», Қирғизистонда ўтган Болтиқбўйи давлатлари ва Грузиянинг қисқаметражли фильмлар кинофестивалида «Энг яхши режиссёр», Ҳиндистонда ўтказилган кинотанловда «Энг яхши актёр» ва «Энг яхши режиссёр», Ўзбекистонда «Изҳор» ва «Пролог» кинофестивалида «Энг яхши миллий фильм» номинациясида Гран-при, Шимолий Македонияда Халқаро фалсафий фильмлар фестивалида «Томошабинларнинг меҳрини қозонган фильм» ва «Ҳакамлар ҳайъатининг махсус мукофоти», Франциянинг Канн халқаро кинофестивали доирасида ўтказилган Entr2 Marchesда Гра-при билан мукофотланган.\nСуҳбатдошимизнинг айтишича, ҳозир ҳам фильм Италияда ўтказилаётган онлайн кинофестивалда иштирок этмоқда. Ғолиблар шу йилнинг охирида эълон қилинади. Шокир Холиқовга омад ва ижодий парвозлар тилаб қоламиз.


11:07 / 25.11.2017\nСамарқанд вилоят матбуот марказида «Самарқанд ҳудудий электр тармоқлари» корхонаси томонидан 2017–2018 йилларнинг куз-қиш мавсумига тайёргарлик бўйича олиб борилаётган ишлар юзасидан матбуот анжумани бўлиб ўтди. Унда «Ўзбекэнерго» АЖ бошқаруви раиси ўринбосари Рўзиқул Райимов журналистларнинг муқобил энергия манбаларини жорий этиш ва ундан фойдаланиш ҳақидаги саволларига жавоб берди.\n«Президентимизнинг муқобил энергетикани ривожлантириш учун дастлабки чоралари «Ўзбекэнерго» АЖ таркибидан ГЭСларни алоҳида ажратиб олгани бўлди. Улар сув энергетикаси сифатида фаолият кўрсатади. Чунки сувдан олинадиган электр энергиянинг тарифи битта, иссиқлик ва бошқа электр станцияларида ишлаб чиқариладиганларники бошқа. Агар бугун ГЭСлардан 1000 МВт электр энергияси ишлаб чиқараётган бўлсак, модернизация натижасида келгуси 3 йилда яна 700 МВт қўшилади. Ҳозиргача гидроэнергетиканинг улуши сувнинг кўп-кам бўлишига қараб 6–10 фоиз атрофида, холос. Фарғонада бу нарса жуда яхши йўлга қўйилмоқда. Улар 500 тага яқин кичик ГЭС барпо этишмоқчи.\nСамарқандда ҳам бу борада ишлар бошланган. Хишрав ГЭСда ҳам реконструкция ишлари кетмоқда», — деди Р.Райимов.\n«Қуёш энергетикаси ҳақида гапирадиган бўлсам, Президентимиз яқин кунларда баённома имзолаб берди. Туркия Республикасига ташрифи давомида 500 МВтлик қуёш электр станцияси барпо этишга келишилди. Ҳозирча 100 МВтлик станция бор. Бундай станцияни барпо этиш катта пул туради. Шунинг учун бу борада етти эмас, керак бўлса юз ўлчаб бир кесиш керак. Президент ушбу соҳада ким етакчи, ким энг етук мутахассис бўлса, ана ўшанга қилдирамиз деди. Туркиялик мутахассислар келиб, 500 МВтлик станция барпо этиб, электр энергияни халққа сотмоқчи», — дея журналистнинг саволига жавоб қайтарди «Ўзбекэнерго» мулозими.\n«Ҳа, Европа давлатларида шамол энергетикасининг улуши тобора ортиб боряпти, — деди Р.Райимов KUN.UZ томонидан берилган саволга жавоб бера туриб. — Чунки уларда ёқилғи йўқ. Экологлари кўмир ёқишга, атроф-муҳитни ифлослантиришга қўйиб бермайди. Айримларда шу қазилма бойликлар ҳам йўқ. Четдан харид қилишади. Масалан, ўзимизда ҳам кунига 20 минг тонна кўмир ёқамиз. Буни вагонларга (50 тоннадан) бўлсангиз ҳажм қанчалик эканлигини билиб оласиз.\nУлар изланишга мажбур. Хусусан, Германияда атом электр станциялари ҳам бор, уларни ҳам яқин йилларда тугатишмоқчи.\nЮртимизда бу борада ҳам изланишлар олиб борилмоқда. Генераторлардан биттасини олиб келиб Бурчмуллага қўйдик. Ҳамма кўрди. Шамол кўп бўлади дейилган Бекободга ҳам ўрнатдик. Навоий кон-металлургия комбинати яқинида ҳам барпо этдик. Бирортаси рисоладагидек ишламаяпти, тўғриси. Шамолнинг кучи етмас экан. Сўнгра таҳлил қилиб чиқдик. Шундай шамол станциялари ўрнатишга изн берадиган ҳудудлар бор экан. Қорақалпоғистон Республикасидан Мискин йўналиши бўйлаб Учқудуқ шаҳригача бўлган ҳудудда етарли шамол йўли борлиги аниқланди. Агар шу йўналиш бўйлаб шамол генераторлари ўрнатиладиган бўлса, келажакда Ўзбекистонни таъминлайдиган электр энергиясини шамолнинг ўзидан олиб қўямиз.\nШамол доимий бўлса, генераторларни келтириб, ўрнатиб, сотаман деганлар ҳам кўп. Бу йўналишда ҳам ишлар олиб борилмоқда. Ўйлайманки, яқин кунларда шамол энергетикасини ривожлантириш учун мана шунча инвестиция жалб қилинди, деган хушхабарларни ҳам эшитиб қоласиз».\nШуҳрат Шокиржонов тайёрлади.


Туркманистонда Гурбангули Бердимуҳамедовнинг отига ҳайкал ўрнатилади - 23.05.2022, Sputnik Ўзбекистон\nТуркманистонда Гурбангули Бердимуҳамедовнинг отига ҳайкал ўрнатилади\nТегишли фармонни Туркманистон президенти Сердар Бердимуҳамедов имзолади. 23.05.2022, Sputnik Ўзбекистон\nТОШКЕНТ, 23 май — Sputnik. Туркманистоннинг Ахал вилояти ҳудудида Ахалтекин зотли Акхан (Оқ хон) отига ҳайкал ўрнатилади. Бу ҳақда душанба куни Ҳукуматнинг рус тилида чоп этиладиган “Нейтральный Туркменистан” газетаси хабар берди, дея ёзади РИА Новости.Тегишли фармонни Туркманистон президенти Сердар Бердимуҳамедов имзолади.Нашрнинг таъкидлашича, ҳужжатда қурилиш ишларини 2022 йилнинг май ойида бошлаш ва объектни 2022 йил декабрида фойдаланишга тўлиқ шай ҳолатда топшириш кўзда тутилган.Туркманистоннинг “Туркменпортал” ахборот сайтида келтирилишича, Акхан Туркманистоннинг собиқ президенти Гурбангули Бердимуҳамедов томонидан шахсан тарбияланган афсонавий отдир. 2018 йилда у орқа туёғида 10 метр масофани 4,19 сонияда босиб ўтгани билан машҳур бўлган. Ушбу ютуқ Гиннесснинг рекордлар китобига киритилган. Шунингдек, “Туркменпортал”га кўра, бу Туркманистонда Ахалтекин отларига ўрнатилган биринчи ёдгорлик эмас. 2013 йил апрель ойида Ахалтекин зотли Пўлатли отига бағишланган ҳайкалтарошлик композициясининг тантанали очилиши бўлиб ўтган ва бир йил ўтгач, Ахалтекин зотли Янардағ шарафига монумент очилган.\n© Sputnik / Стрингер / Фотобанкка ўтишГорода мира. Ашхабад\nТегишли фармонни Туркманистон президенти Сердар Бердимуҳамедов имзолади.\nТОШКЕНТ, 23 май — Sputnik. Туркманистоннинг Ахал вилояти ҳудудида Ахалтекин зотли Акхан (Оқ хон) отига ҳайкал ўрнатилади. Бу ҳақда душанба куни Ҳукуматнинг рус тилида чоп этиладиган “Нейтральный Туркменистан” газетаси хабар берди, дея ёзади РИА Новости.\n“Халқнинг миллий ғурури бўлган Ахалтекин отларининг шон-шуҳратини ошириш мақсадида Туркманистон Президенти фармонни имзолади. Унга кўра, Ахал вилояти хокимлигига “Звезда спорт” хусусий корхонаси билан Акхан ҳайкалини лойиҳалаш ва қуриш учун шартнома тузишга рухсат берилди”, - дейилади хабарда.\nНашрнинг таъкидлашича, ҳужжатда қурилиш ишларини 2022 йилнинг май ойида бошлаш ва объектни 2022 йил декабрида фойдаланишга тўлиқ шай ҳолатда топшириш кўзда тутилган.\nТуркманистоннинг “Туркменпортал” ахборот сайтида келтирилишича, Акхан Туркманистоннинг собиқ президенти Гурбангули Бердимуҳамедов томонидан шахсан тарбияланган афсонавий отдир. 2018 йилда у орқа туёғида 10 метр масофани 4,19 сонияда босиб ўтгани билан машҳур бўлган. Ушбу ютуқ Гиннесснинг рекордлар китобига киритилган.\nШунингдек, “Туркменпортал”га кўра, бу Туркманистонда Ахалтекин отларига ўрнатилган биринчи ёдгорлик эмас. 2013 йил апрель ойида Ахалтекин зотли Пўлатли отига бағишланган ҳайкалтарошлик композициясининг тантанали очилиши бўлиб ўтган ва бир йил ўтгач, Ахалтекин зотли Янардағ шарафига монумент очилган.


МИР АРАБ ОЛИЙ МАДРАСАСИДА ПРЕЗИДЕНТИМИЗНИНГ ПАРЛАМЕНТГА МУРОЖААТНОМАСИ ЮЗАСИДАН ТАДБИР ЎТКАЗИЛДИ\n08:21:12 (GMT+5) 20.09.2020\n2020 йил 25 январь куни Мир Араб олий мадрасасида Ўзбекистон Республикаси Президенти Шавкат Мирзиёевнинг 2020 йил 24 январьдаги Олий Мажлисга мурожаатномаси юзасидан маънавий-маърифий тадбир ўтказилди.\nТадбирда Мир Араб олий мадрасасининг раҳбарияти, ўқитувчи ва талабалари иштирок этди.\nТадбирни Мир Араб олий мадрасасининг Маънавий-маърифий ишлар бўйича проректори М.Ходжаев олиб борди.\nТадбирда Ўзбекистон Республикаси Президенти Шавкат Мирзиёевнинг 2020 йил 24 январьдаги Олий Мажлисга мурожаатномаси, унинг мазмун-моҳияти, давлат ва жамият ривожи йўлидаги стратегик аҳамияти, хусусан, мурожаатномада ҳадис илмининг султони ИМОМ БУХОРИЙ, калом илми асосчиси АБУ МАНСУР МОТУРИДИЙ ва унинг давомчиси АБУ МУИН НАСАФИЙ ҳаёти, илмий меросига бағишланган ҳамда диний бағрикенглик мавзуларида халқаро илмий-амалий конференциялар ва бошқа тадбирлар ташкил этилиши, Бухорий бобомизнинг Самарқанддаги ёдгорлик мажмуасини бу мўътабар зотнинг мусулмон дунёсидаги улуғ мақомига мос равишда мутлақо янги лойиҳа асосида қайта барпо этилиши, буюк аллома БАҲОВУДДИН НАҚШБАНД БОБОМИЗНИНГ 700 ЙИЛЛИК таваллуд айёмининг юқори савияда ўтказилиши каби масалалар белгилангани алоҳида таъкидлаб ўтилди.\nШунингдек, тадбирда муҳтарам Президентимизнинг мурожаатномадаги “Азиз дўстлар! Имом Бухорий бобомиз ўз китобларида келтирган муборак ҳадисда айтилганидек, “БАРЧА АМАЛЛАР НИЯТГА ҚАРАБ БЎЛАДИ”. Дарҳақиқат, пок ниятлар билан бошланган хайрли ишлар, албатта, ижобат бўлади. Бугун биз ҳам танти, сабр-қаноатли ва меҳнаткаш халқимиз билан бирга улуғ мақсадларни белгилаб, маррани баланд олмоқдамиз. Олдинда бизни улкан вазифалар, катта имкониятлар кутмоқда”, деган фикрлари халқимизнинг руҳиятини яна бир бор кўтариб, Президентимиз мурожаатномасида белгиланган вазифаларни катта ҳиммат ва шижоат билан бажаришда далда бўлгани қайд этилди.\nТадбирнинг самарадорлигини ошириш ва уни жонли тарзда ўтказиш мақсадида тадбир иштирокчилари билан мавзу юзасидан савол-жавоблар ҳам ташкил этилди.\nТадбир якунида юртимиз равнақи ва халқимиз фаровонлиги борасида дуойи хайрлар қилинди.\nМир Араб олий мадрасасининг маънавий-маърифийишлар бўйича проректори


“Ал-Қомус”: АСЛ МАНБАЛАРГА ТАЯНИБ ТАЙЁРЛАНГАН ЛУҒАТ | QISHLOQ HAYOTI\n“Ал-Қомус”: АСЛ МАНБАЛАРГА ТАЯНИБ ТАЙЁРЛАНГАН ЛУҒАТ\nИюль 6, 2017 Marks Yusupov\tМаданият ва маънавият\nАллоҳ таолога беадад шукрлар бўлсинки, бугун халқимиз жуда кўплаб хайрли тадбирлар, кенг кўламли ислоҳотлар, беқиёс ижобий ўзгаришларга гувоҳ бўлмоқда. Бундай ўзгаришлар қаторида диний-маърифий, илмий-ижодий соҳадаги буюк, тарихий қадамларни алоҳида эътироф этиш жоиз. Бухорои шарифда Мир Араб олий мадрасасининг ташкил этилгани, Термиз шаҳрида Имом Термизий халқаро илмий-тадқиқот марказининг очилгани ва бошқалар сўзимизнинг ёрқин далилидир.\nМаълумки, юртимизда Ислом илмлари асрлар мобайнида чуқур ўрганилиб, тадқиқ қилиниб, минглаб илмий асарлар таълиф этилиб, ривожлантирилган ва бутун мусулмон оламининг эътирофию олқишига сазовор бўлган.\nАллома аждодларимиз қолдирган илмий асарлар, асосан, араб тилида ёзилган. Қолаверса, араб тили муқаддас Қуръони Карим, муборак Ҳадиси шарифлар тили бўлгани билан ҳам халқимиз томонидан алоҳида эъзозлаб келинган. Имом Абул-Қосим Замахшарий, аллома Юсуф ас-Саккокий каби улуғ аждодларимиз араб тили наҳв-сарфи, балоғату фасоҳати ривожига улкан ҳисса қўшганлар. Уларнинг асарлари ҳозирги қадар бутун дунёда дарслик сифатида қўлланиб келинаётгани биз, авлодларга катта фахр ва шараф бахш этади.\nИмони бутун, ихлоси бенуқсон халқимизнинг араб тилига бўлган қизиқиши бирор даврда ҳам асло камайган эмас. Ҳазрат Навоий ўзларининг машҳур “Муҳокаматул-луғатайн” рисолаларида араб тилининг ўзга тиллардан мумтозлиги борасида шундай деганлар: “Барчасидин араб тили фасоҳатойини била мумтоз ва балоғат тазйини била мўъжизатироздурким, ҳеч такаллум аҳлининг мунда даъвоси йўқтур ва сўзи сидқу иши таслим-ўқтурким, Малики Аллом жалла ва алонинг каломи мўъжиз низоми ул тил била нозил ва Расул алайҳис-салавоту вас-саломнинг аҳодиси саодат анжуми ул лафз била ворид бўлубтур”.\nАраб тилини ўрганиш ва ўргатишда арабчадан таржима луғатига эҳтиёж тушади. Юртимизда ўрта асрларда ҳам арабча-туркийча ёки арабча-форсча луғатлар бўлган бўлса-да, бу луғатлар, биринчидан, қўлёзма, кўпи билан тошбосма ҳолда бўлгани, иккинчидан, нусхаларининг ўта камлиги, борлари ҳам фақатгина махсус китоб фондларида сақлангани боис, кейинги даврларда толиби илмлар учун улардан фойдаланиш деярли имконсиз иш эди. Йигирманчи асрнинг ўрталаридан бошлаб араб тили ихлосмандлари рус шарқшуноси Х.Барановнинг “Арабско-русский словарь”идан фойдаланадиган бўлдилар. Мазкур луғатдан фойдаланиш икки ҳисса меҳнат талаб қилар, олдинига арабча сўзнинг русчаси топилиб, кейин русча-ўзбекча луғатдан ўша сўзнинг ўзбекчаси қидирилар эди. Кўпинча арабча сўзнинг бир нечта маъноси русча таржимасидан қайси бири кераклиги, ҳар бир русча сўзнинг қай бир ўзбекча маъноси ўрганилаётган матнга алоқадорлигини аниқлагунча толиби илмлар толиқиб, араб тилини ўрганишдан умидсизликка тушар эдилар. 2001 йилга келиб ушбу луғатнинг ўзбек тилидаги таржимаси майдонга келди. Бироқ Баранов луғати совет даври илм-фани маҳсули бўлганлигидан, унда араб тилининг асоси ва таг-томири бўлган Қуръони Карим ҳамда аҳодиси набавиййа сўзлари, умуман, диний адабиёт истилоҳлари ҳамда классик давр адабиётига оид сўзлар эътибордан четда қолган. Бундан ташқари, Баранов луғати тузилгандан буён вужудга келган янги атама ва иборалар ҳам, табиийки, ундан ўрин олмаган. Шунинг учун диний соҳа вакиллари ҳам, бошқа араб тили шайдолари ҳам ҳар томонлама мукаммал, ҳам замонавий, ҳам классик давр, қолаверса, диний манбаларга оид сўзларни қамраб олган, асл арабча манбалар асосида тайёрланган луғатни орзиқиб кутар эдилар.\nВа, ниҳоят, ўзбек шарқшунослигининг атоқли намояндаси, Мисрдаги Қоҳира араб тили академияси аъзоси, кўплаб халқаро мукофотлар совриндори, филология фанлари доктори, профессор Нематуллоҳ Иброҳимов раҳбарлигида бир неча арабшунос олимлар томонидан, кўп йиллик машаққатли меҳнат ҳосили ўлароқ, 100 000 дан ортиқ сўз ва иборани ўз ичига олувчи “Ал-Қомус: арабча-ўзбекча қомусий луғат” деб номланган 4 жилдли мукаммал луғат тузилди. Ушбу луғат биринчи жилдининг нашрдан чиқиши 2017 йил муборак Рамазон ҳайитига туҳфа бўлди.\n“Ал-Қомус” луғатини тузишда муаллифлар, аввало, Халил ибн Аҳмаднинг “Ал-Айн”, Жавҳарийнинг “ас-Сиҳоҳ”, Ферузободийнинг “ал-Қомус ал-муҳит”, Ибн Манзурнинг “Лисон ал-араб” асарлари каби асл арабча манбаларга, “Ал-Муъжам ал-васит”, “Ал-Муъжам ал-кабир”, “Муъжам матн ал-луға”, “Муъжам ал-луғат ал-арабиййа-л-муосира” каби замонавий луғатлар ҳамда Лейн, Илйас, Бело, Гиргас кабиларнинг инглиз, француз, рус ва бошқа тиллардаги таржима луғатларига таянганлар. Луғатнинг тузилиши ҳам бошқа луғатларга қараганда янгича, фойдаланишга ўта қулайлиги билан диққатга сазовор. Сўзларнинг маъноси янада равшан бўлиши учун берилган мисолларнинг соф арабча экани, мақол, матал, шеърий намуналарнинг кўплиги киши завқини оширади. Берилган мисол ва иқтибосларнинг ўзбекча таржимаси ҳам ғоят нафис ва аниқлиги тузувчиларнинг ишга қанчалар ихлос ва самимият ила ёндашганлари, ўз ишининг нақадар пухта билимдонлари эканига яна бир гувоҳи содиқдир. Масалан, бир ўринда бундай шеърий парча келтирилган: “Йигит ҳам учар юлдузу шуъласи мисол, ёритгач кулга айланур дарҳол”.\n“Ал-Қомус” – қомусий луғат, унда тарихий шахслар, жўғрофий номлар, уларнинг аталиш сабаблари, кўплаб ўсимликлару ҳайвонларнинг ўзбекча номлари билан биргаликда илмий номлари ҳам берилганки, бу турли илм-фан соҳалари вакилларига катта қулайлик яратади.


Самарқанд вилоятига янги бош архитектор тайинланди - zarnews.uz\nЎзбекистон Республикаси қурилиш вазирининг буйруғига асосан Мирзоев Ҳаёт Фазлиддинович Самарқанд вилоят қурилиш бош бошқармаси ўринбосари – вилоят бош архитектори этиб тайинланди. Бу ҳақда вилоят қурилиш бош бошқармаси ахборот хизмати маълум қилди.\nМаълумот учун, вилоят бош архитектори вазифасида ишлаб келган Бобур Элмуродов қурилиш вазирлигига ишга ўтганлиги муносабати билан вилоят бош архитекторлик вазифасини С.Нарзиқулов бажариб келаётган эди.\nШунингдек, Ўзбекистон Республикаси қурилиш вазирлиги томонидан соҳа ходимларининг ишчанлигини ошириш мақсадида вилоятнинг шаҳар ва туман қурилиш бўлимларига замонавий компьютер, принтер ва бошқа техникалар берилди.\nТеглар: тайинлов архитектор


ЎзА - Нефт корхоналарига нисбатан жиноий иш қўзғатилди\nНефт корхоналарига нисбатан жиноий иш қўзғатилди\nЎзнефтгазинспекция ахборот хизматининг маълум қилишича, профилактика тадбирлари натижасида бир қатор қоидабузарликлар аниқланган. Яъни январь ойида нефт маҳсулотларини реализация қилишда минтақавий нефтбазалар 24 миллиард сўм зарар келтирган.\nХусусан, Қорақалпоғистон Республикасидаги “Тахиатош нефт базаси” масъулияти чекланган жамияти ва унинг филиалларида нефт маҳсулотларини етишмовчилиги, сифати бузилганлиги ва талон-тарож қилинганлиги аниқланди. Келтирилган зарарнинг умумий миқдори 1264 тонна бўлиб, 9,7 миллиард сўмни ташкил этди.\nБу ҳолатни бошқа вилоятларда ҳам кузатиш мумкин. “Қарши нефт базаси”да илгари ўтказилган текширувларда 11,5 миллиард сўмлик ҳажмдаги нефт ва ёқилғи мойлаш маҳсулотлари сифатига номувофиқлиги, танқисликлар ҳамда ҳисобдан чиқарилиш ҳолатлари аниқланган. “Пахта нефт базаси”да ўтказилган текширувларда ҳам 2,7 миллиард сўмлик нефт маҳсулотларининг танқислиги, сифати бузилиши, савдо ва коммунал хизматлар билан боғлиқ қоидабузарликлар аниқланди.\nМазкур ҳолатлар бўйича жиноий ишлар қўзғатилиб, ҳуқуқни муҳофаза қилиш органлари тергов ҳаракатлари олиб бормоқда.


АССАЛОМ, ЯНГИ ЙИЛ!\nҲар куни бир ширин ниятлар ижобати сари илгарилаяпмиз.\nОрзуманд дилларни завқларга қораяпмиз.\nСир эмас, юртимизда эндиликда ҳар бир хонадонда деярли икки-учтадан енгил машина бор. Аёллар ҳам боғча, мактаблар сари фарзандларини элтишиб, рулни тутишган, чарчоқни унутишган.\nАйрим ҳонадон аъзолари хайдовчилик орқали оила тебратяпти, - десам муболаға бўлмайди. Давлат корхоналарида ишлашса-да, йўл-йўлакай йўловчи олиб, беминнат хизмати сабаб, топган пулига “қора қозони”ни қайнатяпти, ҳарна-да!.. Аммо ўша «ҳарна»нинг улушини олишни “расм” қилган «окахон»ларни шахсан президентимиз томонидан танқид қилиниши беҳад қувонтирди “киракаш”ларни!..\nГарчанд нафақада бўлсам-да, ижодкор сифатида ҳамон юрт раҳбарининг ташаббуси сабаб, самолёту учар поездларда вилоятма вилоят кезиб юрибман. Эл орасига кириб борган адабиёт, маданият, санъат аҳли эса ҳам маънан, ҳам моддий тақдирланяпти.Масалан, Зомин семинари сабаб юзлаб ижодкорларга қимматбаҳо планшету, аёллар байрамида эса палон пулли ноутбукнинг олти юздан ошиқ аёлларга совға қилиниши, куни кеча эса ўша таниш «Наврўз» кошонасида яна қуюқ дастурхон солиниб, ижод аҳлининг кўнглини хушлаб, совғалар улашилиши...\nБу эътибор, эътирофлардан бошимиз кўкка етди!\nБир ҳамкасбим бир пайтлар «ижодкорнинг кўнглини оғритиб аламзада қилиш ёмон. Бу ёмонлик асарларига «юқиб», кўпларни заҳарлайди» деганди.\nИжодкорнинг кўнгли нозик, бағри кенг.\nОёғи ерда туриб, нигоҳи дунёни кузатади.\nСўз нишаби қаёққа оғаётганини англаб, талашиб-тортишади гоҳи!..\nМеҳмон бўлиб ўтирган ҳамкасбларимга қарайман. Аксариятининг ёнида турмуш ўртоғи ҳам бор. Турли нашрларда қайси лавозимда ишласа-да, ёшидан қатъий назар, бари камтар, меҳнаткаш, бола кўнгил...\nКўнгил одамлари эса шу лаҳза, айни чоғда бино ёнидаги Ёзувчилар боғида саф тортган раҳматли қадрдонларининг мангуликка муҳрланган хайкал - қиёфасини ўйлабми ёки бу иззатлардан тўлқинланибми, кўтаринки кайфиятда. Эхтимол кечагина ёнимизда бўлган Эркин Воҳидовнинг шеърларини куйлаётган Шерали Жўраевнинг қўшиқларидандир бу?...\nАнъанага айланиб қолган тадбирлардан бири - Алишер Навоий кутубхонасида таниқли санъаткор, сахнамиз фариштаси Рихси Иброҳимованинг таваллуд куни нишонланди. Унинг хамкасби Эркин Комилов мен шу даргоҳда ишлаётганимдан бери 44 нафар машҳур юлдузларимиз билан видолашдик, деганди ҳомуш.Бир - биримизни асрайлик!\nЭркин аканинг сўзларини эсларканман, ҳеч қайси мамлакатда эр-хотин ижодкорларга хайкал қўйилмаган экан-ов, дейман ўзимча. Бизнинг Ҳамид Олимжон-Зулфия, Саид Аҳмад-Саида Зуннунова, Ойбек-Зарифахонимларга хайкал қўйилди, ижодкор меҳнатига, иқтидори, имкониятларига баҳо берилди. Буларнинг бари муҳтарам президентимиз Шавкат Миромонович Мирзиёевнинг ташаббуслари ва таклифлари билан бўлмоқда. Ҳатто янги йил байрамида халқимиз беш кунга, мустақиллик куни ва нўврўзда ҳам беш кун,хайит кунлари эса уч кунга дам олишини ҳам белгилаб бердилар.\nЯнги йил янги асарлар, янги қаҳрамонлар, янги зафарлар йили бўлади, худо ҳоҳласа.\nАссалом янги йил, янги режалар,\nЯнги ўй - орзули кундуз, кечалар!\nЯнгилик яратган қўллар, бор бўлинг,\nЯхшилик чорлаган йўллар, бор бўлинг!\nБор бўлинг дўстларим, қаро кўзларим,\nСиз билан дил обод, ёруғ юзларим.\nҚалбларни қамраган сеҳрлар ошсин,\nҚайғуни ҳайдаган меҳрлар ошсин.\nАссалом янги йил, янги кашфиёт,\nМўл бўлсин сенда ризқ, рўзимиз зиёд.\nОшиқлар орзуси ушалсин, дўстлар,\nВафодан поёндоз тўшалсин, дўстлар.\nУмида умидин ёққан чироқ бўл,\nШодликка йўлдош бўл, ғамдан йироқ бўл.\nАссалом Янги йил, янги режалар,.\nЯнги ўй-орзули кундуз, кечалар!..\nУмида Абдуазимова, Ўзбекистонда хизмат кўрсатган маданият ҳодими.\nЧоп этилган: 30-12-2017, 05:59\nБИЗЛАРНИНГ КЎЧАДАЯМ БАЙРАМ!!!!\nЧоп этилган: 13-10-2017, 03:27


Автомобиль сотилганда, «чиройли» рақам олиб қўйиладими? » Ўзбекистон янгиликлари – Zamin.uz\n, 29 2020, 04:06\n05 сен, 16:30 1 818 Авто\nАнглашиладики, видео муаллифи харид қилган автомобиль рақами муқаддам аукцион орқали сотиб олинмаган, аммо эндиликда аукцион орқали сотувга чиқарилган рақамлар туркумига киритилди. Шу туфайли, у рақамни машина билан харид қила олмайди. Автомобилнинг собиқ эгаси эса рақамни ўзида сақлаб қолиши, уни яқин қариндошларига бериши мумкин эди.\n«Бренд» авторақамлар бюджетга қарийб 300 млрд сўм фойда олиб келди? 24 дек, 16:50\nДиққат!!! Онлайн-аукционда илк “чиройли авторақам” сотилди! 15 сен, 12:48\nЎзбекистон милиционерлари қандай ҳолатларда автомобиль рақамини ечиб олиши мумкин? 13 фев, 12:13


«Ҳамиша ёдимизда, қалбимиздасиз»\nДавлатимиз раҳбарининг 2017 йил 25 январдаги «Ўзбекистон Республикасининг Биринчи Президенти Ислом Абдуғаниевич Каримовнинг хотирасини абадийлаштириш тўғрисида»ги қарорига мувофиқ 2 сентябрь мамлакатимизда Хотира куни этиб белгиланган. Бу куни Ислом Каримовни ёд этиш яхши анъанага айланган.\nИслом Каримов номидаги Ёдгорлик мажмуасида бўлиб ўтган Хотира кечасида Биринчи Президентимизнинг яқин дўстлари, кўп йиллар бирга ишлаган сафдошлари, унинг серқирра фаолиятини ёритган, расмий тадбирлар, турли давраларда учрашиб ҳамсуҳбат бўлган журналистлар, таниқли санъаткорлар, узоқ-яқиндан келган меҳмонлар ҳозир бўлдилар.\nНиҳоятда самимий, ёруғ хотираларга бой кечган давра суҳбатида Ислом Каримовнинг рафиқаси Татьяна Акбаровнанинг ҳаяжон ва соғинч, миннатдорлик туйғуларига тўла сўзлари кўпчиликни бефарқ қолдирмади.\nУ киши аввало давлатимиз раҳбарига, Ислом Каримовнинг хотирасига кўрсатилаётган эътибор ва ҳурмат учун миннатдорлик билдирди.\nТатьяна Каримова бу оқшом унга камарбаста бўлиб, ҳаётидаги энг яқин кишиси-ҳам турмуш ўртоғи, ҳам фарзандларининг отаси, ҳам юртнинг отаси бўлган буюк инсонни ёдга олиб, унинг руҳини шод этганлари учун кеча меҳмонларидан чексиз миннатдор эканлигини билдирди.\nИслом Каримовнинг яқин дўстлари биргаликда кечган кунларни, мазмунли суҳбатларни, қувончли дамларни, турли воқеаларни ёдга олдилар. Олимлар буюк шахснинг мамлакат тарихи ва халқаро майдонда тутган ўрни, ўз халқини бугунги доруломон кунларга олиб келган доно сиёсатчининг жасоратини алоҳида эътироф этдилар. Санъаткорлар Ислом Каримов севиб тинглаган қўшиқларни ижро этиб, Биринчи Президент билан илк учрашувлари ҳақида мароқ билан сўзлаб беришди. Журналистлар, Ислом Каримовнинг ҳам давлат раҳбарига, ҳам оддий инсонга хос олижаноблик, бағрикенглик, мардлик ва камтарлик каби хислатлари намоён бўлган турли воқеаларни алоҳида ҳурмат ва эҳтиром ила ёдга олдилар.\nКеча давомида мумтоз мусиқалар янграб, Ислом Каримов хотирасига атаб тайёрланган видеофильмлар намойиш этиб турилди.\nРасмий маросимдан кейин ҳам, ўзаро суҳбатларда, Биринчи Президентнинг ҳаёти давомида рўй берган улкан ўзгаришлар, юрт тарихи ва халқ тақдири билан боғлиқ муҳим воқеалар хусусида самимий фикр алмашувлар кечгача давом этди.


Ўзбекистон Республикаси Бош прокурори Рашитжон Қодиров ва Хитой Халқ Республикаси Бош прокурори Цао Цзяньмин кўплаб йўналишлар, жумладан, ҳуқуқий соҳада Ўзбекистон билан Хитой ўртасидаги ҳамкорлик изчил ривожланиб бораётганини таъкидлади. Ўзаро манфаатли ҳамкорликнинг шартномавий-ҳуқуқий асослари кенгайтирилаётгани икки мамлакат бош прокуратуралари ҳамкорлигини янада мустаҳкамлашга хизмат қилмоқда.\nЎзбекистон ва ХХР прокуратура идораларининг ўзаро ҳамкорлиги фуқаролик ва жиноят ишлари бўйича ҳуқуқий ёрдам бериш ва экстрадиция тўғрисидаги давлатлараро шартномалар, шунингдек, 2000 йил 11 октябрда имзоланган Ўзбекистон Республикаси Бош прокуратураси ва Хитой Халқ Республикаси Олий халқ прокуратураси ўртасида ҳамкорлик тўғрисидаги идоралараро шартнома асосида амалга оширилмоқда.\nУчрашув доирасида 2015 — 2016 йилларда Ўзбекистон Республикаси Бош прокуратураси ва Хитой Халқ Республикаси Олий халқ прокуратураси ўртасида ҳамкорлик дастури имзоланди.\n— Учрашув самарали ўтди, — дейди ХХР Бош прокурори Цао Цзяньмин. — Мазкур мулоқот идораларимиз ўртасидаги ўзаро манфаатли муносабатларни янада ривожлантириш истиқболларини белгилаш имконини берди. Идоралараро муносабатларнинг шартномавий-ҳуқуқий базасини кенгайтириш ҳам муҳим аҳамиятга эга. Бугун имзоланган ҳамкорлик дастури икки мамлакат Бош прокуратуралари ўртасидаги алоқаларни янада мустаҳкамлашига ишонаман.\nШунингдек, Хитой делегацияси аъзолари Ўзбекистон Республикаси Олий Мажлиси Сенати, Ички ишлар вазирлиги ва Олий судида ҳам учрашувлар ўтказди.\nМазкур рукндаги бошқа мақолалар: « Бола ҳуқуқлари ва қонуний манфаатлари кафолати\tДолзарб масалалар муҳокама қилинди »


Халқаро хабарлар, 18 июн 2006\n08 декабр 2019, Тошкент вақти: 15:06\nЭронда келаси ой Ироқдаги хавфсизлик масалаларига бағишланган анжуман ўтказилади.\nЭрон ташқи ишлар вазири Манучеҳр Муттақий буни Ироқ шиалари раҳбари Абдул Азиз ал-Ҳаким билан Теҳронда учрашганидан кейин маълум қилди. 8-9 июл кунлари ўтказиладиган анжуманда Ироққа қўшни бўлган давлатлар, шунингдек, Миср, Араб Лигаси ва Ислом конференцияси ташкилоти вакиллари ҳам қатнашиши кутилмоқда.\nҚозоғистоннинг Алмати шаҳрида хавфсизлик масаласига бағишланган халқаро форум ниҳоясига етди.\nАнжуманда чиқиш қилган Қозоғистон президенти Нурсултон Назарбоев терроризмга қарши кураш, энергетика, ижтимолий муаммолар, қашшоқлик ва атроф-муҳитни ҳимоя қилиш ва бошқа муаммоларини ҳал қилишда халқаро ҳамжамият кучларни бирлаштириши керак, деди. Анжуманда Хиой, Россия, Покистон ва Афғонистон президентлари қатнашди. Индонезия, Япония, Украина, АҚШ ва БМТ вакиллари кузатувчи сифатида иштириок этдилар.\nАҚШ ва Япония Шимолий Кореяни узоқ масофага учадиган ракета яратиш дастуридан воз кечишга чақирди.\nОммавий ахборот воситалари хабарига кўра, Шимолий Корея якшанбага қадар АҚШ ҳудудигача учиш имкониятига эга бўлган ракета синовини ўтказишни режалаган.\n16 июн куни АҚШ Давлат департаменти матбуот вакили Сийн Мак Кормак бундай синов ўтказилиши Шимолий Кореянинг 1999 йилда қабул қилган узоқ масофага учадиган ракета синовига мораторий эълон қилиш тўғрисидаги хужжатга зиддир, деди.\n“Биз сўнгги кунлар ичида минтақа ҳамда бошқа жойлардаги иттифоқчиларимиз билан маслаҳатлашув ўтказдик. Бизнинг ва иттифоқчиларимиз дипломатияси ракета синовини ўтказиш провокация акти экани, бу улар манфаатига хизмат қилмаслиги ҳамда мамлакат кўпроқ яккалаб қўйилишига туртки бўлиши мумкинлигини Шимолий Кореяга аниқ ва равшан билдирдилар”, – деди АҚШ Давлат департаменти расмийси.\nЯпониянинг “Киодо” ахборот агентлигидан олинган сўнгги хабарларга кўра, Шимолий Корея расмийлари ракета синови ўтказилиши мўлжалланаётгани ҳақидаги маълумотни рад этган.\nАҚШ президенти Жорж Буш халқаро ҳамжамиятни ваъда қилинган 13 миллиард доллар маблағни янги Ироқ ҳукуматига беришга чақирди.\nПрезидент Буш АҚШ халқига ўзининг одатдаги радиомурожаатида Бағдод расмийларига ҳозирга қадар атиги уч миллиард доллар берилганини айтди. Жорж Буш Ироқ Бош вазири Нурий Комил Ал-Маликий бошчилигидаги ҳукуматнинг жанггариларга қарши олиб бораётган кураши ва адлия тизими фаолиятини яхшилаш йўлидаги уринишларни Қўшма Штатлар қўллаб-қувватлайди, деди.\nФаластин раҳбарлари Европа Иттифоқини “Ҳамас” етакчилигидаги ҳукумат аралашувисиз фаластин халқига ёрдам бериш режасини танқид қилди.\nФаластин президенти Маҳмуд Аббос янги молиялаш тизими олдинга ташланган қадам эканини айтиб, уни амалга оширишда ҳукуматга ҳеч қандай рол берилмагани “мақсадга мувофиқ эмас”, деди. 16 июн куни Европа Иттифоқи раҳбарлари Фаластиндаги камбағал оилаларга 100 миллион евро, яъни, 128 миллион АҚШ доллари ҳажмида ёрдам бериш тўғрисида қарор қабул қилган эди. “Ҳамас” етакчилигидаги ҳукумат Исроил давлатчилигини тан олишдан бош тортаётгани боис кўплаб халқаро ташкилотлар Фаластинга ёрдам кўрсатишни тўхтатиб қўйди.\nАфғонистон расмийлари шанба куни содир бўлган қуролли тўқнашувларда 10 нафар толиблар жанггариси йўқ қилинганини билдирди.\nЖума куни Урузгон вилоятида бўлиб ўтган отишмаларда толибларнинг 40 нафар жанггариси ўлдирилгани хабар қилинган эди. Толиблар қолдиқларини тугатишга қаратилган ҳарбий амалиётлар бошланганига уч кун бўлди. Афғонистон расмийларига кўра, ҳозирга қадар 100га яқин жанггари йўқ қилинган. Охирги тўқнашувлар Қандаҳор ва Хилманд вилоятларида бўлиб ўтган.\n17 июн куни Франкфурт шаҳридаги стадионда Португалия ва Эрон миллий жамоалари ўртасида ўйин бўлиб ўтди. Унда португалиялик чарм тўп усталари эронликлар дарвозасига иккита жавобсиз тўп киритиб кейинги босқич ўйинларда қатнашиш ҳуқуқини қўлга киритди.\n16 июн куни Сербия-Черногория терма жамоаси Аргентина футболчиларига 6-0 ҳисобида юқтазган эди. Шанба куни жамоа мураббийси Илья Петкович йирик мағлубият сабабли Жаҳон кубоги мусобақаларидан кейин жамоа бош мураббийси лавозимидан истеъфога чиқишини билдирди.\nБританияда қиролича Элизабет 80 ёшга тўлгани расман нишонланди.\nТантанали маросим замбараклар салюти ва миллий мадҳия ижроси билан бошланди. Лондонда ўтказилган ҳарбий парадни мингдаб одам томоша қилди.\nБритания Қироличаси ўз туғилган кунини икки марта нишонлайди. Аслида у 21 апрелда туғилган. Аммо тантанали маросимни яхши об-ҳаво шароитида ўтказиш мақсадида расмий туғилган кун 17 июнда нишонланади.


Қозоғистон 6 талабаси ҳибсга олингани сабабини кўрсатишни Мисрдан талаб қилмоқда\n30 июн 2022, Тошкент вақти: 06:04\nҚозоғистон ташқи ишлар вазирлиги матбуот котиби Ануар Жайнақов.\nМисрда ушланган олти нафар қозоғистонлик талаба билан боғлиқ вазият ривожида ўзгариш йўқ. Бу ҳақда Остонада бўлиб ўтган матбуот анжуманида Қозоғистон ташқи ишлар вазирлиги матбуот котиби Ануар Жайнақов маълум қилди.\nУнинг айтишича, Миср ҳозирча Қозоғистонга ушланганлар билан боғлиқ вазият ва уларнинг нима сабабдан ушлангани ҳақида ахборот бермаган.\nШу муносабат билан Қозоғистон ТИВ Миср ТИВга норозилик нотасини юборди ва бу каби нотани Мисрнинг Қозоғистондаги дипломатик ваколатхонаси вакилига ҳам топширди, деди Жайнақов ҳукумат мажлиси танаффуси вақтида журналистларга берган интервьюсида.\nУнинг айтишича, Ташқи ишлар вазирлиги раҳбарияти ва Миср ҳуқуқ- тартибот идоралари вакиллари ўртасида бўлиб ўтган музокаралар “самара бермади”, бироқ Қозоғистон томони Қозоғистон фуқароларининг ҳибсга олиниши билан боғлиқ вазият юзасидан тушунтириш берилишини ва ҳибсга олинганларнинг олдига кириш имконияти яратилишини талаб қилмоқда.\n«Қоҳирада Қозоғистоннинг олти нафар фуқароси йўқолиб қолганидан бери 12 кун ўтди. Бизда бўлган ишончли маълумотларга кўра, 20 июль оқшомида улар Миср махсус хизмати ходимлари томонидан ушланган. Шундан бери биз Миср томонидан ушланганлар билан боғлиқ вазият ҳақида расмий маълумот олганимиз йўқ”, — деди Жайнақов.\nМиср хавфсизлик идоралари томонидан олти нафар қозоғистонлик талабанинг ҳибсга олингани 25 июлда маълум бўлди. Уларнинг икки нафари тил ўрганиш курсларида ўқиш мақсадида 11 июль куни Қоҳирага келган ва бошқалар билан бирга битта уйда истиқомат қилиб келишаётган эди. 20 июлдан бошлаб улар қариндошлари билан алоқага чиқишни тўхтатган.


Ҳабиб Темиров. Қистирайми, қистирмайми? (ҳажвия) | www.ziyouz.uz\nБош саҳифа Ўзбек насри онлайн антологиясиҲабиб Темиров (1954)Ҳабиб Темиров. Қистирайми, қистирмайми? (ҳажвия)\nГапим мажлис раисига малол келди.\n– Агар сизнинг каллангиз шу ерда иштирок этаётганларникидан зўр бўлса, чиқинг мана бу ерга, бизга йўл-йўриқ кўрсатинг, – деди таҳдидли товушда. – Қани марҳамат! Таклифларни айтинг!\nБир хаёлим: “Менда ҳеч қанақа таклиф йўқ, шунчаки ҳазиллашмоқчи эдим”, деб қутулмоқчи бўлдим. Қарасам раис жаноблари каминага ўта нописандлик ва нафрат билан масхараомуз тикилиб турибди. Авзоидан мени минбарга чиқариб кулги қилмоқчи. Агар кулги бўлишни истамасдан жаҳлини чиқарсам: “Нима, сен бизнинг тартибот идоралари бу иллатга қарши олиб борилаётган курашда эришилаётган муваффақиятларларни радду инкор этмоқчимисан?” дея сазойи қилишни, ҳатто “бу одам порхўрликни ҳимоя қиляпти”, дея ошкора айб қўйиб, устимдан иш қўзғатиб юбориши ҳам мумкин. “Кел майли, шу зоти киромининг сазаси ўлмасин, ҳажв бўлсам бўлақолай”, деган фикрда саҳнага кўтарилдим.\n– Хўш, айтинг, нима қилайлик? Қулоғимиз сизда! – деди раис жаноблари йиллик маошини емай-ичмай тўплаган чоғда ҳам ақалли ярим нархига етмайдиган швейцарча “Ролекс” тилла соати тақилган қўли билан бўйинбоғига қадалган бриллиант тўғнағичини оҳиста тўғирлаб қўяр экан. Камина бир пайтлар ўқишга киролмай икки йилча тилла магазинда шогирдлик қилганим учун қимматбаҳо зеб-зийнатларнинг унча-мунча фарқига борадиган бўлиб қолгандим. Шу боис раис ҳазратларининг енгига қадалган ажнабийча олмос кўзли олтин илматугма ҳам назаримдан четда қолмади.\n– Порхўрликка қонунан рухсат бериш керак! – дедим мен афтимга иложи борича жиддий тус бериб.\nЗал бир қалқиб тушди. Раис жаноблари бақрайиб қолди.\n– Нима? Ўйлаб гапиряпсизми? – деди бир лаҳзалик саросимадан сўнг. Бу нима деганингиз?\n– Мен… таклифимни айтаяпман. Уни қабул қилиш-қилмаслик – Сизларнинг ишингиз. Агар рухсат этсангиз, таклифимни мантиқан асослаб беришим мумкин.\n– Ўчиринг овозингизни! Ақлдан озиб қолганга ўхшайсиз. Ҳеч бир замонда, ҳеч бир мамлакатда порахўрликка қонунан рухсат берилганми? Бу қанақа бемаънигарчилик! – деди жаҳл билан раис. – Боринг, ўтиринг жойингизга! Сиз билан… кейин гаплашамиз.\nЗалда ғала-ғовур бошланди. Кимдир кулди, кимдир сўкинди. Кимдир кафтларини бир-бирига ишқалаб паст овозда: “О-о қанийди шу кунларга етсак”, деб қўйганини ҳам илғаб қолдим. Ногаҳон энг охирги қатордан ўктам бир овоз эшитилди:\n– Ҳамонки, минбарга чиқибди, гапини охиригача айтсин-да, ахир бизда сўз эркинлиги қонунан мустаҳкамлаб қўйилган-ку, – деди.\n– Нима қиламиз, гапираверсинми? – деб сўради залга қараб.\n– Майли, гапирсин-чи, яна нималар деб валдирар экан, – деди ҳайъатда ўтирган нуфузли мулозимлардан бири.\nКамина унга миннатдорона разм солар эканман, ўзимизнинг пул билан ҳисоблаганда бир неча ўн миллион турувчи олтин кўзойнаги, Париждаги “Армани” модалар уйида тикилган энг сўнгги русумдаги костюм-шими ва ҳатто Италиядан келган сахтиён чармли пойабзалига эътибор бердим.\n– Майли, гапиринг. Хўш, қанақа қилиб… қонунан рухсат бермоқчисиз порахўрликка? Ахир бу… жамиятни ичдан емирувчи, иқтисодиётни таназзулга элтувчи, инсонни маънавий-ахлоқий жиҳатдан тубанлаштирувчи хавфли иллат-ку! – деди раис.\n– Агар менинг таклифим амалга ошса бу… иллат жамиятни емирмайди, аксинча ривожлантиради, иқтисодиётни мустаҳкамлайди, мамлакат хазинасини тўлдиради.\n– Ўҳ-ҳў, зўр-у! Хўш-хўш, – деди ҳайъатдаги менинг тилла кўзойнакли ҳимоячим.\n– Ҳар бир амалдорга мансабининг даражасига қараб муайян миқдоргача пора олишга рухсат берилсин, – дедим мен. – Рухсат берилсингина эмас, пора олиш мажбурий вазифа қилиб қўйилсин. Бундан ташқари ҳар бир мансабдорга пора олиш бўйича ойлик, чораклик, ярим йиллик ва йиллик режалар белгилансин. Режани бажармаганлар етмаган пулни маошидан тўласин, йўқ, узр, уларга маош эмас олган пораларидан муайян фоизи улуш тариқасида ажратилсин. Режани бажармаса, улуш қисқартирилсин.\n– Олинган поралар қаерга кетади? – деб сўради олдинги қаторда қўлини шимининг чўнтагидан чиқармай ўтирган яна бир пўрим амалдор.\n– Давлат хазинасига-да, албатта, – дедим мен таклифим тобора кўпроқ кишини қизиқтираётганидан дадилланиб. – Ҳар куни кечқурун прокуратура ва инкассаторлик хизмати ходимлари холис гувоҳлар иштирокида ҳар бир амалдорнинг хизматхонасидаги темир сандиқни, столи ғаладонларини, чўнтакларини, пайпоқлари ичини, хуллас, пул яшириш мумкин бўлган барча тешикларни текшириб, кунлик йиғилган порани далолатнома асосида мусодара этиб, банкка топширишади.\n– Ҳм-м-м, – деди раис негадир ранги-қути ўчиб. – Унақада… ҳа, майли, давом этаверинг-чи. Кейин нима бўлади?\nЭнди нима десамикан, дея саросималаниб турсам, “Порахўрликка катта режа-ю мажбуриятлар қўйиладиган бўлса… пора берувчиларга ҳам имконият ва имтиёзлар яратиш керак эмасмикан, акс ҳолда улар бунча порани қаердан топиб беришади?” – деб луқма ташлади олдинроқда ўтирган, кўринишидан банк хизматчиси экани сезилиб турган бир тепакал йигит.\n– Балли! Долзарб муаммони дарҳол пайқабсиз. Аммо бунинг ҳам чораси бор. Банклар уларга “пора учун”, деб аталувчи кредитлар беришини йўлга қўйишади. Кредитга берилган пулларнинг рақамлари ёзиб олиниб, тегишли идораларга топширилади. Токи, берувчилар ҳам, олувчи жаноблар ҳам поралар миқдорини яширишга уринишмасин.\n– Кредитни қанақа қилиб тўлашади улар? Қарзни узиш ҳам бор, ака!\n– Ҳамонки олинган поралар мусодара этилиб, белгиланган йиллик фоизи билан банкка қайтариб топшириладиган бўлгач, пора берувчилар кредитларни тўлашдан озод этилади. Аксинча уларга банк томонидан муайян миқдорда мукофот ажратилади.\n– Унақада… пора олишдан кўра пора бериш фойдалироқ бўлиб қолади-ку, – деди кўзойнак таққан олимнамо бир йигит. Пора берувчилар кескин кўпайиб кетмайдими?\n– У томонидан хотиржам бўлаверинг, берувчи кўпайгани сари олувчи камайиб боради.\n– Чунки пора олишнинг мутлақо қизиғи қолмайди. Порахўрлар пора берувчилардан қочиб, яшириниб юришади. Оқибатда пора берувчилар банкдан олган кредитларини порага эмас, тадбиркорликка ва бошқа ҳалол, хайрли ишларга сарфлашга мажбур бўлишади. Сирасини айтсам, улар кредит оламан, деб банклар эшигида сарғайиб ўтиришмайди. Аксинча, банк ходимлари “илтимос, кредитни бизнинг банкдан олинг”, деб одамларнинг ортидан ялиниб, югуриб юришади. Ҳар куни ҳар бир тадбиркорнинг идораси эшиги ёнида ўнлаб банкларнинг вакиллари навбат кутиб ўтиришади.\n– Бу одамнинг эси жойида эмас, – афтини буриштирди савол берган йигит. – Ҳеч замонда банк мижозга ялинганми? Нотўғри бу!\n– Мавзудан четга чиқиб кетдингиз, асосий масалага қайтинг. Шундай қилиб… пора олиш, порахўрлик бутунлай йўқолиб кетса амалдорларнинг аҳволи нима кечади? Ахир… улар фақат маошнинг ўзига яшай олмасликлари тентакка ҳам аён-ку! – деган масхараомуз савол тушди орқа қаторнинг чеккароғида бошини эмас, бўйнини қисиб ўтирган кишидан. – Улар… пора олишмаса ўлиб қолишади-ку!\n– Йўқ, уларнинг ўлиб қолишларига йўл қўйилмайди. Порахўрлигини бўйнига олиб, тавба-тазарру қилиб, ўз ихтиёри билан курсисини топширган амалдорларга “Боқувчисини йўқотганлиги учун” деган махсус нафақа берилади.\n– Э-э, бу одам чиндан ҳам тентак бўлган, қанақа нафақа, нима ҳисобдан, – деди авзоидан ижтимоий таъминот соҳаси ходими экани сезилиб турган қилтириқ бир қора йигит. – Умр бўйи ҳалол меҳнат қилиб нафақага чиққанларга зўрға маблағ топиб, арзимаган пул беряпмиз-у, яна порахўрларни ҳам боқиш керакми?\n– Сиз “берди”сини эшитмасдан шовқин солаётирсиз, биродар. Уларнинг нафақаси ўша мансабда бўлган пайтда олган ва давлат хазинасига топширган поралари эвазига тўланади.\n– Бу гапингизда ҳеч қанақа мантиқ кўрмаётирман, – деди бўш келмасдан мубоҳис йигит. – Нима ҳисобдан берилганда ҳам шунча текинхўрни боқиш осон эмас. Менинг фикримча, уларни ишлатиш керак. Далага чиқиб ғўза чопиқ қилсин, жазирама офтобда бели майишиб, орқаси терлаб пахта терсин. Тўғрими, ўртоқлар?\n– Фойдаси йўқ. Биринчидан, бел оғритмай, пора ҳисобига яшашга ўтганган текинхўрлар ҳеч қандай ишни ёлчитмайди. Иккинчидан, улар йил сайин, ой сайин камайиб боргани боис далага опчиқишнинг ҳожати қолмайди. Энг маъқули – турли касбдаги, турли мансабдаги порахўрлардан бир неча нусхасини сақлаб қолиб, экспонат сифатида фойдаланамиз. Токи, келгуси авлодлар ўтмишда “пора”, “порахўр”, деган гаплар бўлганини лоақал музейларда кўриб, эслаб, огоҳ бўлиб юришсин.\nБу гапимдан сўнг гулдурос қарсаклар янграшини кутган эдим. Аммо… надоматлар бўлғайким, раиснинг сўзсиз ишорасига биноан икки барваста йигит икки қўлтиғимдан олиб, оёғимни ерга теккизмай ташқарига опчиқиб кетишди. Машинага тиқиб, тикка руҳий касалликлар шифохонасига элтиб, анчайин муҳташам олтинчи палатага жойлаштириб кетишди.\nШундан бери мана, бир йил ўтди, ҳеч қанақа руҳий касал эмаслигимни, ўша мажлисда шўхлигим тутиб, шунчаки ҳазил қилмоқчи бўлганимни билдирмоқчи бўлиб бош врач номига ёзган аризамга биноан икки марта синчиклаб кўрикдан ўтказишди. Икки марта ҳам ҳайъат аъзоларига жинни эмаслигимни исботлаб беролмадим. Яқинда палатадошлардан биттаси:\n– Аризаннинг қуруқ ўзини топширадими, жинни, ёнига озгина пора қўшиб берсанг-ку, аллақачонлар чиқиб кетардинг.\n– Олармикан? Ахир бизда… порахўрлик учун жиноий жавобгарлик белгиланган-ку, – дедим талмовсираб.\n– Ие, хабаринг йўқми, яқинда пора олишга рухсат бериш тўғрисида қонун чиқди-ку, – деди кўзини лўқ қилиб ҳамдардим.\nИшонгим келмади. Жинни-да, бунинг ўзи нима-ю гапи нима. Аммо… каминанинг ҳалиги нуфузли машваратдаги гапим инобатга олингану чиндан ҳам шунақа қилинган бўлса-чи? Ҳар қалай… бу галги аризамга пича қистириб кўрай-чи, у ёғи нима бўларкин.\n«Муштум» журнали, 2015 йил ноябрь сони\n← Аввалги Аввалги Мецамор атом станцияси Европа учун таҳдид деб эътироф этилди\nКейинги → Кейинги: Эркин Хушвақтов. Кўнгил (спектакль)


Европа Иттифоқи статистика бошқармаси — Евростат маълумотига қараганда, октябрда ушбу жабҳада атиги\n0,1 фоиз ўсишга эришилган эди. Ўн биринчи ойдаги ижобий натижада Янги йил байрами олдидан истеъмол товарлари, хусусан, озиқ-овқат маҳсулотлари ва кийим-кечаклар тайёрлаш миқдорининг ортиши муҳим омил бўлди. Масалан, Германияда саноат ишлаб чиқариш ҳажми охирги беш йилдаги энг максимал даражага етди. Италия ва Францияда ҳам ўсиш кузатилган.\nСайёҳликда юқори кўрсаткич\n2016 йил Испанияда туризм соҳасида янги рекорд натижа қайд этилди, дейилади “Евроньюс” телеканали хабарида.\nГап шундаки, мазкур даврда мамлакатга 75 миллиондан ортиқ хорижлик сайёҳ ташриф буюрган. Испания энергетика, туризм ва рақамли технологиялар вазирлигининг дастлабки хулосасига кўра, бу борадаги ўсиш аввалги йилдагига нисбатан 9,9 фоизни ташкил қилган. Чет эллик меҳмонлар саёҳатлари давомида 77 миллиард евро маблағ сарфлашган. Ушбу кўрсаткич ҳам 2015 йилдагига қараганда 8,3 фоиз юқоридир.\nТуристлар, асосан, Балеар ва Канар ороллари, Каталония ҳамда Андалусия маъмурий ҳудудларига сафар уюштиришган.\nБандликка ҳисса қўшмоқчи\nАҚШнинг интернет орқали хизмат кўрсатувчи “Amazon” компанияси мамлакатда бандликни таъминлашга муносиб ҳисса қўшиш ҳаракатида.\nМанбада айтилишича, ташкилот 2018 йилнинг ўрталаригача икки юз саксон мингдан ортиқ иш ўринлари очишни режалаштирган. Меҳнат жойлари “Amazon”нинг нафақат Сиэтл шаҳридаги бош қароргоҳида, балки АҚШ ҳудудидаги бошқа филиалларида ҳам ташкил қилинади. Янги ходимлар мижозларни қўллаб-қувватлаш хизматидан тортиб, буюртмаларни бажариш марказларигача жалб этилади.\nКучли қор ёғишининг нохуш таъсири\nЯпонияда кучли қор ёғиши йўл ҳаракати ҳодисаларига, шунингдек, поездлар ва самолётлар қатновининг издан чиқишига сабаб бўлди.\n“Ёмиури” газетасининг ёзишича, табиат синови оқибатида етти киши ҳаётдан кўз юмди. Уларнинг аксарияти автоҳалокатлар чоғида қурбон бўлган. Хиого префектурасида юзага келган қор уюмлари туфайли\n50 га яқин оила истиқомат қиладиган посёлка ташқи дунёдан бутунлай узилиб қолди. Ана шу аҳолига ёрдам кўрсатиш учун полиция вертолётлари юборилган.\nНоқулай об-ҳаво шароити боис мамлакат шимоли ва марказий ҳудудларида маҳаллий йўналишдаги\n40 та авиарейс бекор қилинди. Тезюрар поездлар қатнови ҳам вақтинча тўхтатилган эди. Сўнгги хабарларга кўра, уларнинг ҳаракати қайта тикланган.\nКўлами кенгайиб бораяпти\nТаиланд жанубида жорий йил бошидан буён кузатилаётган сув тошқинлари талафотлари кўлами тобора кенгайиб бораяпти.\nШу пайтгача 40 киши ҳалок бўлди. “Бангкок пост” нашри душанба — 16 январь куни мамлакатнинг айрим жойларида ёмғир яна кучайганини хабар қилди. Табиий офат натижасида 20 та давлат ташкилоти биноси, 135 та йўл ва\n191 кўприкка зарар етган.\nМазкур рукндаги бошқа мақолалар: « Фойда бўйича тахмин\tКутилаётган натижалар таҳлили »


Киночилар учун таклиф!!! | Fayzbog.uz\n«Ялмоғизнинг туғилиши» ёки «Гугуша салтанатининг олтин хазинаси» (бу ёғи ихтиёрингиз) деб номланган битта фильм ишланглар. Гап ким ҳақида кетаётганини сезгандирсиз. Бундан не маъно дейсизми?\nБиринчидан, бу кино хит бўлади, бутун дунёда премьера қилинади, яхшигина соққа қиласиз!\nИккинчидан, одамлар «Опа»нинг кирдикорларини тўлиқроқ тасаввур қилади (бўлмаса ҳалиям уни «фаришта»га чиқараётганлар оз эмас).\nУчинчидан, фильм оёғи ердан узилган ёки энди узмоқчи бўлган бошқа амалдорлар учун ҳам яхшигина ибрат бўлади (кўриб қўй, халқни алдасанг, барибир охиринг вой, бутун дунёга шармандаи-шармисор бўласан, деган маънода)…\nТўртинчидан, фильмни Маддоҳ Насимов ёки шунга ўхшаган ўзимизнинг калтабин режиссёрлар олмасин. «Опа»нинг табиатидан келиб чиқиб, фильмни Квентин Тарантино билан ҳамкорликда олиш керак! Уккағар, ёрворади.\nПС: Ҳа-я, фильм ёрлиғига 18+ белгиси ёки «Смотреть для взрослых» деган эслатмани жойлаштириш ёдингиздан чиқмасин.\nЯна бир гап. Фильмда Абдуҳошим Исмоиловга ҳам алоҳида роль ажратиш эсингиздан чиқмасин…\n© Ўткир Қаламтебратар


Фарзанд тарбиясида тарқалган баъзи хатолар | Azon.uz - Ахборот-таҳлилий портал\n1202 18:00 05.07.2019\n1. Доимийликнинг йўқлиги. Ота-оналарга “илҳом” келганда жуда ҳам талабчан бўлади, бошқа вақтларда эса қоидаларни, ота оналарнинг ўзлари ҳам унутиб қўйишади. Масалан, болалар баъзи хатолари учун қаттиқ жазоланади, баъзи хатоларига эътибор ҳам берилмайди. Баъзида намоз ўқишлик қаттиқ талаб қилинади, баъзида эса умуман огоҳлантирилмайди, ўқимаса ҳам эътибор берилмайди.\n2. Оилада 2 хил қадрият ҳукм суради. Яъни яхши одам қандай бўлиши кераклиги ҳақида ҳамма гапиради, лекин амалда ҳеч ким бу нарсаларни бажармайди. Масалан, ҳалоллик ҳақида гапирилади, лекин майда нарсаларда ҳалолликка эътибор берилмайди.\n3. Оиладаги қоидалар катталар орасида келишиб олинмаган. Ота ёки она талаб қилган нарсани бобо ва бувилар боланинг олдида керак эмас дейди ва жазолашни ман қилади. (Қўявер, ахир бу бола-ку; Бу сафар кечира қолинг ойижониси кабилар). Ёки она ман қилган нарсаларга отаси рухсат беради.\n4. Болага ҳеч қандай чегаралар қўйилмайди. Болаларнинг талаб қилган ҳамма нарсалари, кўп ишлаб болага вақт ажрата олмаётган ота-она ёки бола меҳрини қозонмоқчи бўлган буваси томонидан сўзсиз олиб берилади. Ота-оналар буваси олдида жазолашга хижолат бўлганидан ёки ғалвага тоқати йўқлигидан фарзандига ҳеч қандай чегара қўя олмайди.\n5. Боланинг ҳар бир қадами назорат остида бўлади. Бола учун ҳамма қарорлар чиқарилади, қоидалар тушунтирилмай, шунчаки амал қилишга мажбурланади. Келажакдаги касби, қизиқишлари ота-онаси тарафидан танланади. Илтимос қилган нарсалари нега экани тушунтирилмайди, ёки шунчаки олиб берилмайди.\n6. Катталар камчиликлари болалар олдида муҳокама қилинади. Бизда буни кенг тарқалган кўриниши - оналар хатосини оталар ёки қайноналар болалар олдида гапиришидир. Натижада фарзанд тарбиячисининг гапларини жиддий қабул қилмайди ва фикрини ҳам ҳурмат қилмай қўяди.\nФарзанд Исломда оила Тарбия хато Мақолалар\nСатр нималигини биласизми?\n755 09:35 15.01.2020\n1928 08:05 14.01.2020\n2136 21:00 13.01.2020\n8274 11:00 13.01.2020\n2173 08:20 11.01.2020\n792 14:00 10.01.2020


Мана юртимизга ҳам муборак Рамазон шариф кириб келди. Аллоҳ таолонинг марҳаматини қарангки, бу йилги Рамазон ойи бошқа йилдаги Рамазон ойларга қараганда файзли ва кўтаринки рўҳда ўтмоқда. Мана шундай Рамазон кечаларининг бирида ифторлик қилиш учун чақирилган жойга борар эканман, Аллоҳ таолонинг раҳматидан умидвор бўлиб, шундай муборак Рамазон ойида рўзадорларга ифторлик қилиб беришни ният қилган киши ким экан ўзи деган савол менинг ҳаёлимни қамраб олди. Чунки, Зайд ибн Холид Жуҳаний розияллоҳу анҳу: Расулуллоҳ соллаллоҳу алайҳи васалламдан ривоят қилган ҳадисида: «Ким рўзадорга ифторлик қилиб берса, унга рўзадорнинг ажрича ажр берилади, лекин рўзадорнинг ажридан бирор нарса камаймайди» - деб бобомиз Имом Термизий ҳазратларининг ривоят қилган ҳадислари кўз унгимда гавдалана бошлади. Мен рўза тўғрисида ўқиган китобда мана шу ҳадисни шарҳлаб уламоларимиз рўзадорга ифторлик қилиб берган инсонга Аллоҳ таоло рўза тутган инсоннинг савобидан бошқа савоб беришлигини зикир қилиб ўтишган эди. Мен мана шундай савобга эга бўладиган инсоннинг уйига ифторлик қилиш учун бораяпман деган ҳаёл билан чақирилган жойга келганимни ҳам сезмай қолибман.\nҲовли ташқарисида ифторликни савобини умид қилиб, ёшлари ҳам анча жойга бориб қолган отахон бизларни чиройли муомала билан очиқ чеҳрада кутиб олди ва уйига олиб кирди. Ичкарига кирар эканман Аллоҳнинг мана шундай кунларга етказганига шукрлар айтдим. Ифторлик дастурхонига ўтирар эканман Аллоҳ таолонинг биз инсонларга берган неъматларига ич-ичимдан шукрлар айтар эдим. Мана ҳамма оғзини очадиган пайт ҳам яқинлашиб қолди. Шу пайт бирданига бизлар ўтирган жойга ўзоқдан савлат, виқор, шаҳдам қадамлар билан бошига дўппи кийган, устида оқ куйлак, эгнига чакмон кийиб олган, устидаги кийимлари ўзига ярашган бир инсон кириб келар эди. Мен ҳаёлимда бу инсон шу маҳалланинг имоми бўлса керак деб уйладим. Имом домла ичкарига кирар экан ҳаммага: «Ассаламу алайкум ва роҳматуллоҳи ва боракатуҳу» деб салом бериб, уй эгаси кўрсатган жойга бориб ўтирди. «Ифторликка ҳали вақт бор экана» - деб қолди уй эгаси. Ва ҳамма келган инсонлар имом домладан рўзанинг фазилатлари ҳақида ва кимларга рўза тутиш фарз эканлиги туғрисида мавъиза килиб беришини сўради.\n«Аллоҳ таоло Қурони каримнинг Бақара сураси 183-оятида: «Эй иймон келтирганлар! Сизлардан аввалгиларга фарз қилинганидек, сизларга ҳам рўза фарз қилинди. Шоядки тақводор бўлсаларингиз». Демак, бу ояти каримадан кўрсак буладики, Аллоҳ таоло ўзининг суюкли мўмин бандаларига Рамазон рўзасини тутмоқликни фарз қилди. Ва Рамазон ойида кимки рўза тутадиган бўлса, ўзига тақво деб аталган улуғ бир фазилатни касб қилишини ҳам зикир қилиб ўтди.\nАбу Ҳурайра розияллоҳу анҳу Пайғамбаримиз соллаллаҳу алайҳи васалламдан ривоят қилинган ҳадиси қудсийда ҳам: «Одам боласининг ҳамма амалининг (савоби) ўзи учундир. Аллоҳ азза ва жалла: «Магар рўза Мен учундир. Унинг мукофотини Мен берурман. У (Одам боласи) шаҳвати ва таомини Мен учун тарк қилур. Рўзадорнинг оғзидан чиқадиган ҳид Аллоҳнинг наздида мушку анбарнинг ҳидидан да яҳшироқдир», деди» дейилган (Имом Бухорий ривоят қилган).\nДемак, инсоннинг рўза тутишдан бошқа қилган ҳамма амали ўзи учун бўлади. Фақатгина рўза Аллоҳ учун бўлади. Рўза тутишдан бошқа барча амалларда у ҳоҳласа, ҳоҳламаса ҳам ҳўжакўрсинлик, ўзгаларнинг ҳаваси, мақтови пайдо бўлади. Мисол учун, намоз уқимоқчи бўлган одам, намозга таҳорат қилганида, намоз ўқишлик учун жой ҳозирлаганда, намоз ўқиб бўлганидан сўнг инсонлар ҳаёлида бу инсон намоз ўқимоқда, таҳорат қилмоқда, демак бу инсон яхши инсон экан, бу инсонни ҳурмат қилиш керак деган тасаввур уйғонади. Шунга ухшаш закот берган инсон ҳам ҳарчанд уринмасин, закот берган кишининг ҳаққига дуо қилади. Ҳажда ҳам ҳудди шундай. Ҳаждан қайтганидан сўнг гуруҳ-гуруҳ кишилар зиёратига келади. «Ҳожи ака» ёки «Ҳожи она» деган ном билан чақирилади.\nРўзада еса, биз юқорида санаб ўтган нарсаларнинг бирортаси ҳам йўқ. Кечаси ҳеч ким кўрмайдиган вақтда саҳарлик қилади. Кундўзи еса ҳамма билан баробар ўзининг иши билан юраверади. Ифтор вақти кираётганда ҳам, ҳеч кимсиз ёлғиз ўзи қолганида ҳам рўзадор Аллоҳ таоло кўриб турганини ҳис қилиб, оғзини очиб юбормайди. Мана шуларнинг ҳаммаси рўза Аллоҳ учун тутилишининг белгисидир.\n1.Рўза тутмоқлик инсонларни гуноҳлардан сақлайди. У рўза тутган пайтида Аллоҳ ҳаром қилган ишлардан, тийилади. Рўза уни гуноҳлардан, иллатлардан, ҳар-хил ёмон ишлардан, энг муҳими мусулмон инсонни дўзахга тушишдан сақлайди.\n2.Рўза тутаётган инсон тилини фаҳш сўзларни айтишдан ва бақир-чақир қилишдан тиймоғи лозим. Аслини оладиган бўлсак, рўза тутишдан бошқа вақтларда ҳам мусулмон инсон тилини ёмон фаҳш сўзларни айтишдан сақламоғи лозим. Айниқса, рўза пайтида ҳар-хил уятсиз, фаҳш сўзлардан тийилмоғи керак. Сабаби бу - рўза тутган инсонга мутлақо тўғри келмайди. Агар рўза тутган инсон билан кимдир бақир-чақир қилмоқчи бўлса, бундан сақланишнинг иложи бор. Кимдир уни сўкишни хоҳласа ёки унга ёмон, фаҳш сўз айтмоқчи бўлса, «мен рўзадорман» десин деп айтиб ўтган эди, бундан ХIV аср аввал Расули акрам соллаллаҳу алайҳи васаллам. Бу билан ўша инсон рўза тутган одам билан уришиш мумкин эмаслигини эслатади. Ва натийжада ўша инсон уришишни ва сўкишни муборак Рамазон ойида ва Рамазон ойи тугагандан кейин бошқа ойларда ҳам сиз сабабли ташлайди.\n3.Рўза тутган одамнинг оғзидан чиқаётган ҳид Аллоҳнинг наздида мушукнинг ҳидидан хушбуйроқдир. Маълумки, овқат еб бўлгандан сўнг озроқ вақт ўтиб, таом ҳазм бўлиш жараёнида оғиздан ҳид чиқади. Ҳаммамизга маълум ўша ҳид мақтовга сазовор ҳид эмас. Лекин, Пайғамбаримиз соллаллаҳу алайҳи васаллам рўзадорнинг оғзидан чиқадиган арабчада «халуф» деб аталадиган ўша ҳид Аллоҳнинг ҳўзурида мушку анбарнинг ҳидидан ҳам афзал экани таъкидланган. Ҳаттоки бу нарсани Пайғамбаримиз соллаллаҳу алайҳи васаллам қасам ичиб: «Муҳаммаднинг жони қўлида бўлган зот ила қасамки, албатта, рўзадор оғзининг ҳиди Аллоҳнинг наздида мушкнинг ҳидидан ҳушбуйроқдир» деб айтганлар.\n4.Рўза тутган инсон учун икки ҳурсандчилик бор. Улардан биринчиси оғзини очган пайтда бўлса, бошқаси Роббисига мулоқот ила юзланганда рўзасидан ҳурсанд бўлади. Дарҳақиқат, куни билан рўза тутиб, вақти келганида ифтор қилган инсон ҳурсанд бўлади. Очлик, ташналикдан сўнг ҳалол таомга етишганида масрур бўлади. Охиратда еса, Аллоҳнинг олдида тутган рўзаси учун жаннатга киритилганидан ҳурсанд бўлади. Бу фақат рўза тутган инсонларга насиб этади.\nМана ҳамма орзиқиб кутган оғиз очадиган вақт ҳам келди. Имом домла сўзини тугатиб ҳамма рўза тутканларни ҳаққига дуо қилди. Ифторлик дастурхонида ҳаммамизга маълум бўлган миллий таомларимиздан тортиб то пишириқлари-у сомсаларгача бор. Оғиз очиб бир нарсалар қоринга борганидан сўнг инсон ифторликдан олдин «ҳа бу нарсалардан дастурхонда ҳозир ҳеч вақо қолмайди, ҳаммасини еб қўяман» деб уйлайди-да лекин, ўша нарсаларга қорни эмас биринчи бўлиб кўзи тўяди. Инсон Рамазон ойида бошқа ойларда иштаҳа билан танавул қиладиган нарсаларини бу ойда ейишга унчалик таъби унамайди. Сабаби, нафс инсонни Рамазон ойида қорнини ўзи яхши кўрган нарсаларидан ҳам тийишга ундаб туради. Ҳамма ифторлик қилиб бўлгач имом домла шунча рўзадорларга қилиб берган ифторлигини даражаси савоби ҳақида рўзадорларга ва инсонларга гапириб берди. Рамазон ойининг фазилатлари, у ойда Аллоҳ таолонинг муборак каломи нозил бўлгани, бу ойда минг ойдан афзал қадр кечасининг борлиги, закот беришнинг фазилати, бошқа ойларда инсонларни гуноҳ қилишга чорлаб, ундаб турадиган жин ва шайтонларнинг кишанланиши, муҳтож инсонларга ёрдам бериш, бу ойда рўзадорни оғзини бир хурмо билан очтириб ифтор қилиб берса ҳам буйнини дўзахдан озод қилиб қолиш керак эканлиги борасида инсонларга тушунчалар бериб уларни кенгроқ қилиб шарҳлаб, ҳикоялардан мисоллар келтириб ҳалққа тавсиялар берди.\nИмом домла сўзининг охирида бундай неъматларни рўзадорларга ато қилган Аллоҳ таолога чексиз ҳамду санолар айтди. Аллоҳ таолонинг берган неъматларига шукр қилиш керак. Нимагаки, инсон ўзи яшаб турган ён атрофидаги қийинчилик, тартибсизлик, уруш-жанжалларга назар соладиган бўлса, бундай жаннатмакон ўлкада тинч-хотиржам, ота-онаси, қариндош-урўғи, суйикли жуфти ҳалоли, шириндан-шакар фарзандлари бағрида соғ-омон уйнаб-кўлиб юрганига шукр қилиши керак. Бошқа давлатларга назар соладиган бўлсак, уларнинг ҳеч бири бизларга ўхшаб эрталабдан туриб, бемалол меҳрибон, раҳмли аёлининг таёрлаб қуйган саҳарлик дастурхонига ўтириб, қулидан чойни ичиб, бомдод намозини ўқиб, бемалол ишига бориб келиб, туни билан ибодат қилиб чиққан одамнинг савобини олай деб таровиҳ намозларига бориб, беш маҳал намозини тўла-тўкис адо етиб юрган давлатлар ва инсонлар камдан-кам. Шунинг учун ҳам биз бундай тинч-тотув ҳаётга етказганига шукр қилиб, қўлимиздан келганича яхшилик қилишга ҳаракат қилишимиз керак.\nҲайтмурат Ережепов, Имом Бухорий номидаги Тошкент ислом институти 1-босқич талабаси.


— Болаликда катталар шундай ўргатишгани учунми, янги ой чиққан пайтда дуо қилар эдик. Дуоимизда яхши ниятлар қилар эдик, албатта. Шу ишимиз кичик ширк бўлмаганми?\n— Янги ой кўрилганда дуо қилиш ширк эмас. Сўраладиган нарсани ойдан сўралмаса бўлди.\nҚатода розияллоҳу анҳудан ривоят қилинади. Аллоҳнинг Набийси соллаллоҳу алайҳи васаллам қачон ҳилолни кўрсалар: “Ҳилолу хойрин ва рушдин. Ҳилолу хойрин ва рушдин. Ҳилолу хойрин ва рушдин” ва уч марта “Ааманту биллазии холақока”, дер эдилар. Сўнгра “Фалон ойни кетказиб, фистон ойни келтирган Аллоҳга ҳамд бўлсин”, дер эдилар (Имом Абу Довуд ривояти).\nДуонинг маъноси: “Яхшилик ва ҳидоятга чорловчи ой. Яхшилик ва ҳидоятга чорловчи ой. Яхшилик ва ҳидоятга чорловчи ой. Сени яратган Зотга имон келтирдим”.\nТолҳа ибн Убайдуллоҳ розияллоҳу анҳудан ривоят қилинади: “Расулуллоҳ соллаллоҳу алайҳи васаллам қачон янги чиққан ойни кўрсалар, “Аллоҳим! Уни бизга хайр-барака, иймон, саломатлик ва Ислом ила чиқаргин. Роббим ва Роббинг Аллоҳдир”, дер эдилар” (Имом Термизий ривояти).\n447 марта ўқилди\nДинда саволим бор,\nДругие материалы в этой категории: « Ҳақиқий ишқ\tХушбўй нарсалар, мой суртиш ва оройиш бериш »


«Ҳудудий электр тармоқлари» АЖ раисининг биринчи ўринбосари Жаҳонгир Обиджоновнинг Kun.uz мухбирига маълум қилишича, республикада ҳаво совиши оқибатида электр энергиясида содир бўлаётган узилишларга сабаб – тармоқларнинг эскирганлигида.\nБир неча кундан буён мамлакатимизнинг барча ҳудудларида Россиянинг (Москва вилояти) Европа ҳудудидан кириб келган совуқ антициклон таъсири сезилмоқда. Аксарият ҳудудларда кучли шамол ва қор бўрони кузатилмоқда. Шундай кунларда бир нечта вилоятларда электр энергиясида узилишлар юзага келди. Бундай ҳолат 2020 йилнинг декабр ойи охирида ҳаво ҳарорати пасайганда ҳам кузатилган эди.\n«Ҳудудий электр тармоқлари» мутасаддиси Жаҳонгир Обиджоновнинг сўзларига кўра, юртимизда 240 минг км.дан ортиқ электр тармоқлари ва 86 мингта трансформатор мавжуд. Ҳозирги кунда буларнинг 60 фоизи эскирган, чунки йиллар давомида буларни модернизация ва қайта қуриш ишларига эътибор берилмаган. 2017 йилдан бошлаб бунга эътибор қаратилмоқда. 2016 йилда эскирганлик даражаси 80 фоиз эди. Шундан бери линияларни янгилаш ишлари бажарилиб, бу кўрсаткич 60 фоизга тушган. Ҳозирда тармоқларда модернизация ва қайта қуриш ишларини давом эттириш бўйича 5 йиллик дастур ишлаб чиқилмоқда.\n«Ҳақиқатдан ҳам шу кунларда ҳаво ҳарорати совиши оқибатида электрда жуда кўп узилишлар бўляпти. Бунга сабаб тармоқларнинг эскириш даражаси юқорилиги. Барча вилоятлар ва республикада навбатчилик штаби ташкил қилинган. Юз бераётган аварияларни тезкор бартараф этиш ишлари олиб бориляпти. Қор бўрони ва шамол бошлангандан бери ходимларимиз дам олмасдан талафотларни бартараф қилишяпти»,- дейди Жаҳонгир Обиджонов.\n18:45 / 13.04.2022\nСамарқандда истеъмолчи электр таъминоти корхонаси раҳбарини пичоқлади\n1,5 млрд сўмлик электр энергиясидан ноқонуний фойдаланган савдо мажмуаси аниқланди


Тошкент вилоятида 200 млн сўмдан ортиқ қалбаки пулни тайёрлаган шахслар ушланди — Sof.uz\n6.10 18:35 186 Жамият\nДХХ Тошкент вилояти бўйича бошқармаси ва иқтисодий жиноятларга қарши курашиш Департаментининг ҳудудий бошқармаси ходимлари томонидан ўтказилган тезкор тадбирда Олмалиқ шаҳрида яшовчи, 1988 й.т. фуқаро "С.Ш.С." қалбаки 100 минг сўмлик купюрадан иборат жами 50 млн. сўмни 5 млн. сўмга сотаётган вақтида ашёвий далиллар билан қўлга олинди.\nДастлабки суриштирув ҳаракатларида ушбу қалбаки пуллар Олмалиқ шаҳрида яшовчи, 1999 й.т. "У.М.Х." ва Пискент туманида истиқомат қилувчи, 2001 й.т. "М.С.Х."лар томонидан компьютер ва рангли принтер ёрдамида тайёрланганлиги маълум бўлиб, улар ҳам ҳибсга олинди.\nУшлангунга қадар улар томонидан жами 210 млн. сўм миқдоридаги қалбаки 100 минг сўмлик купюралар муомалага чиқариб юборилганлиги аниқланди.


Ўзбекистонда пахта теримида болалар ва мажбурий меҳнат расман таъқиқланди\nМеҳнат вазирлиги расмий хабар тарқатиб, Ўзбекистон мажбурий ва болалар меҳнатини таъқиқловчи ЖМТ конвенциясини ратификация қилганлигини маълум қилди, деб хабар қилди махаллий ОАВ.\nХабарда фуқаролар ҳуқуқлари бузилган холатларда мурожаат филиш учун телефон номерлари берилган. Ушбу конвенцияга мувофиқ, 18 ёшга тўлмаганларни соғлиққа зарар етказувчи ва мажбурий меҳнат турларига жалб қилиш қонунга хилофдир. 18 ёшга тўлмаганларни пахтани қўлда теришга ва уни суғориш ишларига жалб қилиш ҳам шунга киради.\nМамлакатда вояга етмаганларни мажбурий меҳнатга жалб қилмаслик ҳақида тушунтириш ишлари олиб борилмоқда.\nЭслатиб ўтамиз, Хьюман Райтс Вотч инсон ҳуқуқлари ташкилоти ўзининг 2016 йилги ҳисоботида хабар беришича, «ҳукумат томонидан пахта соҳасида одамларни мажбурий меҳнатга жалб қилиш кенг тарқалган. 2015 йил ҳукумат фермерлар учун йиллик мажбурий режани белгилаб, кузга келиб миллионлаб одамларни мажбуран пахта теримига жўнатган».\nИшдан ҳайдаш, маошсиз қолиш, пенсия ва ёрдам пулларни тўламаслик каби таҳдидлар билан ўқитувчилар, тиббиёт ходимлари ва давлат хизматчилари пахта теришга мажбурланган, дейилади хисоботда. HRW га кўра, ҳукумат ҳар йили 2 миллиондан ортиқ ёшлар ва мактаб ўқувчиларини пахта теримига жўнатади (асосан 15 – 17 ёшдагилар, баъзан бундан ҳам ёш).